Ҳукумат кўраётган чораларга қарамай, Ўзбекистонда олий таълим ҳануз депсинишдан чиқиб кета олмаяпти, дейди Алишер Навоий номидаги Тошкент давлат ўзбек тили ва адабиёти университети профессори Бахтиёр Менглиев.\nПрофессор Kun.uz'га тақдим этган мақоласида соҳадаги муаммолар ечими юзасидан ўз таклифларини илгари суради.\n1. Талабаларга эркинлик бериш керак. Улардан давомат ва форма талаб қилиш амалиётини бекор қилиш зарур\nБугунги кунда таълим сифати эмас, дарсда қатнашиш мажбурияти биринчи ўринга чиқариб қўйилган.\nБу – салоҳиятсиз ўқитувчиларнинг ўз устида ишламасликларига, талабаларнинг вақтларини бесамар ўтказишларига сабаб бўлмоқда. Бир хил форма талабалар зеҳнияти ўсишига ҳам салбий таъсир қилади ва кийиниш масаласи, арзимаса-да, маънавиятнинг бош муаммосига айланиб қолмоқда.\n2. ОТМ профессор-ўқитувчиларига эркинлик бериш керак\nАёнки, аксарият ОТМларда профессор-ўқитувчилар, ҳатто докторантлар учун ҳам, соат 8–9дан 17гача ишхонада бўлишдек ноқонуний талаб ҳануз сақланиб қолмоқда.\nВаҳоланки, ОТМ профессор-ўқитувчилари қонунан вақтбай эмас, ишбай шаклида фаолият кўрсатишади. Бу уларнинг ўз устида ишлашларига салбий таъсир қилмоқда.\nДокторантларнинг ишхонада кун ўтказиши уларнинг илмий режаларини бажаришларига монелик қилади. Эркинлик дарсни ташкил этиш масалаларини ҳам қамраб олиши керак.\n3. Олий таълимда ортиқча қоғозбозликдан воз кечиб, рақамли бошқарув тизимини такомиллаштириш керак\nОртиқча қоғозбозлик ишнинг кўлами ва сифатини «хаспўшлаб», ходимларни ва муассасаларни ишлаётгандек кўрсатишгагина хизмат қилмоқда.\nРаҳбарлар ва профессор-ўқитувчилар қоғозбозликка ўралашиб қолиб, ўзларини ҳам, жамиятни ҳам алдашмоқда.\nЎқитувчилар бир белгини 4–5 турдаги қоғозда акс эттиришга мажбур бўлишмоқда. Масалан, дарс мавзуси электрон журналда, moodle платформасида, гуруҳ журналида, календарь режада акс эттирилади. Баъзан кафедра журналида ҳам қайд этиш талаб қилинади. Айнан дарс жараёнида талабаларни баҳолашда электрон журнал билан ишлаш учун шароит яратилиши лозим.\n4. ОТМ профессор-ўқитувчиларини давлат мукофотларига тавсия этиш тизимини яратиш зарур\nОлий таълим профессор-ўқитувчилари давлат мукофотларига негадир мактаб ўқитувчиларига қараганда камроқ тавсия этилади. Ҳолбуки, улар орасида фидойи устозлар жуда кўп.\nБугунги кунда тавсиялар фақат «раҳбариятга маъқуллик» мезони асосида олиб борилмоқда. Профессор-ўқитувчининг илмий, педагогик салоҳияти, устозлик мартабаси камдан-кам ҳолларда инобатга олинади.\nМасалан, бугунги кунда ҳар икки хонандадан бири «хизмат кўрсатган артист» унвонига эга, бироқ «хизмат кўрсатган ёшлар мураббийи» унвони саноқли ОТМ ўқитувчиларга берилган. Боз устига, ёшларга умуман сабоқ бермаган кишилар ҳам бу унвонга сазовор.\n«Ўзбекистонда хизмат кўрсатган ўқитувчи» унвонини жорий қилиш зарур. Шунингдек, ОТМ профессор-ўқитувчиларини давлат мукофотларига тавсия этишнинг мукаммал мезонлари ва механизми яратилиши лозим.\n5. ОТМларда мажбурий меҳнатни бекор қилиш зарур\nОТМ профессор-ўқитувчилари юкламаларига киритилмаган жуда кўп ишларни бажаришга мажбур бўлишмоқда. Хусусан, ўқитувчи зиммасига юклатилган, лекин маош тўланмайдиган катта кўламдаги мустақил таълим соатлари шулар жумласидан.\n6. Мамлакат миқёсида ОТМлар ўқитувчилари ва талабаларининг алмашинувини таъминлаш лозим\nЎқитувчилар ва талабалар ўз ОТМлари қобиғига ўралиб қолган. Турли олий ўқув юртларида фаннинг ҳар хил соҳаси бўйича етук мутахассислар бор. Улар – мамлакатнинг умумий интеллектуал «мулки». Бу салоҳиятдан барча университетларнинг истаган талабаси баҳраманд бўлиш имкониятига эга бўлиши, унинг қонуний механизми ишлаб чиқилиши, қулай шарт-шароит яратилиши лозим.\n7. ОТМ профессор-ўқитувчиларининг жаҳон олий таълими тажрибаларини ўрганишлари учун қулай шароит яратиш ва бу тизимни бюрократик тўсиқлардан халос қилиш лозим\nИлғор хорижий тажрибаларни тизимли ва мақсадли ўрганиш учун муҳит ва шароит зарур. Ҳозир кўплаб ОТМларда бу ҳолатда ҳам «раҳбариятга маъқуллик» мезони амал қилмоқда.\nСалоҳиятли кадрлар қолиб, ўз фанини тузук-қуруқ эгалламаган ўқитувчилар хориж ўқув юртларига юборилиши тез-тез кузатилмоқда.\n8. ОТМларда барча раҳбарлик лавозимларига тайинловнинг эркин сайлов тизимини жорий қилиш керак\nТаълим тизимидаги раҳбарлар – ўқув жараёнининг локомотиви. Улар жамоанинг бошини қовуштириб, таълим сифатини таъминлаши – муҳим омил. Таълим ҳам жамоавий жараён ва тизим. Бугунги кунда ОТМларда раҳбарларнинг тайинловида жамоанинг фикри инобатга олинмайди.\nКафедра мудирини кафедра аъзолари, факультет деканини факультет жамоаси (профессор-ўқитувчилар ва талабалар), ректорни университет жамоаси сайлаши керак. ОТМларнинг таниш-билишчиликка асосланган амалдаги кенгашлари бу вазифани адолатли бажара олмаяпти ва у бир қадар эскирди.\n9. Хусусий ОТМларга тезроқ кенг йўл бериш керак\nБозорнинг ҳаракатлантирувчи кучи – рақобатга асосланган талаб ва таклиф омилидир. Бироқ ҳозирги олий таълим рақобатсиз, эскирган социалистик талаблар асосида – «маҳсулоти»нинг сифатига жавобгарлик ҳис этилмайдиган тутумлар асосида ишламоқда.\nБу муаммо олий таълим беришдаги рақобатни таъминлайдиган нодавлат таълим муассасаларини йўлга қўйиш асосида ҳал этилади. Чунки давлат таълим муассасалари тайёрланаётган кадрларнинг сифатидан манфаатдор эмаслиги – олий таълимдаги энг оғриқли нуқталардан бири бўлиб қолмоқда.\n10. Биринчи курс талабаларини олий таълим ўқув жараёнига маълум муддат (камида бир неча ҳафта) тизимли мослаштириш зарур.\nМаълум бўляптики, биринчи курс талабалари олий таълим системасини стихияли ўзлаштирмоқда. Улар институт, университет, академия, кафедра, кредит-модул, маъруза, семинар, амалий машғулот каби зарур тушунчаларнинг моҳияти ва мазмунини билишмайди.\nХусусий ОТМ очмоқчи бўлганлар учун акция эълон қилиш таклифи берилди\n«Талабани зерикарли лекцияда ўтиришга мажбурлаш керак эмас» — немис эксперти Ўзбекистондаги олий таълим ҳақида


2022 йилда жамоаларимизни кутиб турган халқаро мусобақалар / CHAMPIONAT.asia\n21:50Ўзбекистон - Франция 0:2. МАТНЛИ ТРАНСЛЯЦИЯ 19 21:49Кунде "Челси"нинг ёзги трансфер бозоридаги асосий мақсади ҳисобланади 0 21:22"Барселона" трансфер ойнаси якунига қадар тўрт нафар футболчисидан қутулмоқчи 3 21:05"Нефтчи" ўртоқлик ўйинида Косово жамоаси билан дуранг ўйнади 4 20:48Ўзбекистон футзал миллий терма жамоасининг Францияга қарши учрашув учун бошланғич таркиби маълум 4 20:28Роналдунинг Жоржина билан муносабатлари қандай бошлангани маълум қилинди 6 20:11Расман: "Валенсия" Морибани ижарага олди 2 19:54Алиссонга ўйин давомида икки марта қизил карточка кўрсатилди, лекин у майдондан четлатилмади 10 19:37Руни "Эвертон"ни бошқаришдан бош тортди 0 19:10Машҳур футболчилар қандай фильм ва сериалларда суратга тушган? 7 18:58Отабек Шомуродов: "Элдор "Рома"да нега захирадан майдонга тушаётганини Моуриньюдан сўраш керак" 20 18:47"Ювентус" Бентанкурни "Астон Вилла"га 20 миллион фунтга сотишни рад этди 0 18:24"Барса" Spotify'га "Камп Ноу" номи ҳуқуқини сотиши мумкин 6 18:01Музаффар Музаффаров "Динамо" ўйинчисига айланди 9 17:45Бир ўйин тарихи. Гейнрихнинг иккита голи камлик қилган, камбэк охирига етмаган ўйин. Ўзбекистон – Жанубий Корея 2:3 9\n2022 йилда жамоаларимизни кутиб турган халқаро мусобақалар\nТеглар : Насаф Ўзбекистон U-17 Ўзбекистон МТЖТақвимСервер Жепаров ПахтакорБаҳодир АҳмедовТимур КападзеU-23 Осиё чемпионатиОЧЛ-2022Футзал\nЎзбекистоннинг турли ёшдаги ва тоифадаги терма жамоалари, клубларимиз учун бу йилги халқаро мусобақалар тақвимини ҳавола қиламиз.\nОсиё чемпионлар лигаси. Плей-офф босқичи\nОФК бу йил Ўзбекистонга 1+1 квота ажратган. 15 март куни Ғарб минтақасида Осиё чемпионлр лигасида плей-офф босқичи бўлиб ўтади. Ўзбекистон кубоги соҳиби Қаршининг "Насаф" клуби сафарда БААнинг "Банияс" клубига қарши ўйнайди. Ушбу баҳс ғолиби гуруҳ босқичига чиқади. Маълумот учун, "Насаф" ОЧЛ гуруҳ босқичига чиқа олса Жиззахнинг "Сўғдиёна" клуби ОФК кубоги гуруҳ босқичида қатнашади. Агар "Аждарлар" "Банияс" тўсиғидан ўта олишмаса Қарши клубининг ўзи ОФК кубогида иштирок этади.\nОсиё чемпионлар лигаси. Гуруҳ босқичи\nЎзбекистон чемпиони "Пахтакор" клуби мусобақани гуруҳ босқичидан бошлайди. Ҳар бир гуруҳ ўтган йилдагидек марказлашган ҳолда ўтказилади. Гуруҳ босқичига 17 январь куни қуръа ташланади. Ғарб минтақасида баҳслар 7-27 апрель кунлари оралиғида ўтказилади. Агар "Пахтакор"нинг таклифи ОФКни қониқтирса, чемпионимиз жойлашган гуруҳдаги ўйинлар Тошкентда ўтиши мумкин. Кеча ОФК ОЧЛ тақвимини эълон қилди ва бу йилги мусобақа 2023 йил февраль ойида тугашини маълум қилди. Бунга шу йил охирида Қатарда ўтадиган Жаҳон чемпионати баҳслари сабаб сифатида кўрсатилди. Катта эҳтимол билан 2023 йилдан бошлаб ОЧЛ куз-баҳор тизимида ўтишни бошлайди. Яъни мусобақа тахминан ёзнинг охирида бошланиб кейинги йил май ойларида тугайди.\nФутзал бўйича Осиё Кубоги саралаши\nЎзбекистон футзал миллий терма жамоаси Кувайтда бўлиб ўтадиган Осиё кубогининг саралаш босқичида Марказий ва Жанубий бирлашган зоналари “Б” гуруҳидан жой олди. Қуръа натижаларига кўра, Баҳодир Аҳмедов шогирдлари гуруҳ босқичида Тожикистон, Афғонистон ва Непал терма жамоалари билан кураш олиб боради. Учрашувлар 10-12 апрель кунлари Қирғиз Республикасининг Бишкек шаҳрида бўлиб ўтади. Вакилларимиз ушбу босқичдаги иштирокини 10 апрель куни Непал терма жамоасига қарши ўйин билан бошлайди.\n10 апрель: Ўзбекистон - Непал\n11 апрель: Афғонистон - Ўзбекистон\n12 апрель: Ўзбекистон - Тожикистон\nU-23 Осиё Кубоги\nЁз фаслининг дастлабки кунлари Ўзбекистон халқаро мусобақага мезбонлик қилади. 1-19 июнь оралиғида юртимизда U-23 Осиё кубоги баҳслари бўлиб ўтади. Унда қитъамизнинг шу ёш тофасидаги энг кучли 16та жамоаси қатнашади. Улар орасида Тимур Кападзе бошчилигидаги Ўзбекистон U-20 терма жамоаси ҳам бор. Таъкидлаш лозимки вакилларимиз ўзларидан 3 ёш катта жамоаларга қарши ўйнашади. Ҳозирча мусобақага қуръа ташлагани йўқ.\nОсиё кубоги-2023. Саралаш босқичи\nСречко Катанец бошчилигидаги Ўзбекистон терма жамоаси 2023 йил Хитой мезбонлик қиладиган Осиё Кубоги саралаш босқичида иштирок этади. ОФК саралаш босқичи 8-14 июнь кунлари оралиғида ўтишини эълон қилган. Ҳар бир гуруҳда 4тадан жамоа бўлади ва 3та тур ўтказилади. 6та гуруҳ ғолиблари ва энг яхши натижага эга 5та иккинчи ўринни олган жамоалар, жами 11та терма жамоа Осиё Кубогига йўлланма олади.\nОФК кубоги гуруҳ босқичи\n24-30 июнь оралиғида ОФК кубоги гуруҳ босқичи баҳслари марказлашган ҳолда бўлиб ўтади. Унда "Насаф" ёки "Сўғдиёна" клуби юртимиз шарафини ҳимоя қилади. Агар "Насаф" ОЧЛ гуруҳ босқичига чиқса Жиззах клуби халқаро майдонда қатнашади. Агар "Насаф" ОЧЛ гуруҳ босиқичга чиқа олмаса Рўзиқул Бердиев шогирдлари худди ўтган йилгидек ОФК кубогида қатнашишади.\nФутзал бўйича клублар ўртасидаги Осиё чемпионати\n3-14 август кунлари БАА мамлакатида футзал бўйича клублар ўртасидаги Осиё чемпионати баҳслари бўлиб ўтади. Унда кетма-кетлик бўйича Ўзбекистоннинг амалдаги чемпиони "Пахтакор" иштирок этиши керак. Бироқ август ойига қадар Ўзбекистонда бу йилги чемпионат якунига етади. Шу боис ҳозирча бу мусобақада қайси клубимиз иштирок этиши 100 фоиз аниқ эмас. Коронавирус пандемияси туфайли ушбу мусобақа сўнгги бор 2019 йилда ўтказилганди.\nXIX Осиё ўйинлари\nСентябрь ойида Хитойнинг Ханчжоу шаҳрида ҳисоб бўйича 19-Осиё ўйинлари бўлиб ўтади. Унда катта эҳтимол билан Тимур Кападзе бошчилигидаги Ўзбекистон U-20 терма жамоаси иштирок этади. Осиё ўйинлари 7-25 сентябрь кунлари ўтказилади.\nФутзал бўйича Осиё кубоги\nЮқорида ёзилганидек апрель ойида футзал бўйича Ўзбекистон терма жамоаси Осиё кубоги саралашида қатнашади. Қитъа кубоги финал босқичи 25 сентябрь куни Кувайтда старт олади. Мусобақа 20 октябрга қадар давом этади.\nU-17 Осиё Кубоги саралаши\nОктябрь ойи дастлабки ўн кунлигида (1-9 октябрь) U-17 Осиё кубоги учун саралаш баҳслари бўлиб ўтади. Унда Сервер Жепаров бошчилигидаги Ўзбекистон U-16 терма жамоаси иштирок этади. Ҳозирча саралаш босқичига қуръа ташланмаган. Ушбу мусобақанинг финал босқичи 2023 йил Баҳрайн мамлакатида бўлиб ўтиши белгиланган. Маълумот учун, 2020 йил ўтиши керак бўлган бу мусобақа пандемия туфайли бекор қилинган эди. Сўнгги марта ўсмирларимиз 2016 йилги Осиё Кубогида иштирок этганди.\nЎзбекистон - Франция 0:2. МАТНЛИ ТРАНСЛЯЦИЯ 20\nТанташев ЖЧ саралаш ўйинида ҳакамлик қилди 4\nСалихова: "Газизов Ўруновнинг шартнома шартлари ҳақида ёлғон гапирган" 7\n14 янв 11:43:53\nUzbekiston - Afg'oniston titanlar to'qnashuvi....\n14 янв 12:06:17\nЎзбекистон кубоги, Ўзбекистон лига кубоги, Ўзбекистон чемпионати, Осиё кубоги, Осиё ўйинлари, (турли хориж йиғинлари), Копадзени боллари футбол деса кўнгли бехузур бўпқолмасмикан...\n14 янв 19:30:27\nU-23ni urniga U-20ni uynatishni asosiy maqsadi bu olimpiyada ekanda faqat.\nYana bir narsa ularni orasiga 22-23 yoshli 2-3 ta maxiratli bollardan xam qushib olsa yaxshi bulardi.\n14 янв 11:16:45\n19 yoshlar jch saralash uchrashuvlar qachon buladi\n14 янв 11:01:35\nкутамиз ва кузатамиз\n14 янв 11:01:05


Обама: бу фақат Парижга эмас, бутун инсониятга ҳужумдир\n09:20 / 14.11.2015\nАҚШ президенти Барак Обама Париждаги ҳодисаларга муносабат билдирди, дея хабар берди Reuters.\n“Бу фақат Парижга эмас, бутун инсониятга ҳужумдир”, - деди у. Обама АҚШ француз томонига ҳар қандай зарур ёрдамни кўрсатишга тайёр эканини айтиб ўтди. Президент Франция — Қўшма Штатларнинг эски дўсти ва шериги эканини қайд этди.\nОбама сўзларига кўра, бундай вазиятда французларнинг “Эркинлик, тенглик, биродарлик” шиори жумла жаҳонникига ҳам айланади.\n“Ҳозирча биз бўлиб ўтганларнинг барча тафсилотларини билмаймиз”, - қўшимча қилиб, ҳалок бўлганлар ва жабрланганлар оилаларига ҳамдардлик билдирди.\nАмерика етакчиси жиноятчилар албатта жавобгарликка тортилишига ваъда берди.\nУ шунингдек, АҚШ Францияга терроризм ва экстремизмга қарши курашда ёрдам беришини таъкидлади.\nПариждаги ҳужумларни эса “мамлакатлар фуқароларини террорлаштиришга даъват қилишга уриниш” сифатида баҳолади.\nОбама бундай вазиятда Франция президенти Франсуа Олланд билан телефон орқали суҳбатлашмасликка қарор қилганини айтиб, айни пайтда унинг жуда ҳам банд эканига ишонишини, аввалроқ эса G20 муносабати билан гаплашиб олишганини таъкидлади.


1 миллионта тест бор, аммо... Юсупалиев СЭСларда коронавирусга тест олинмаётганига изоҳ берди | Qalampir.uz\n1 миллионта тест бор, аммо... Юсупалиев СЭСларда коронавирусга тест олинмаётганига изоҳ берди\nЖамият\t12 Июль 19:06 16115\nЎзбекистоннинг 1 миллионта коронавирус тест захираси мавжуд ва доимий тўлдириб борилади. Бу ҳақда Соғлиқни сақлаш вазирининг биринчи ўринбосари Баҳодир Юсупалиев маълум қилди.\nБаҳодир Юсупалиев “Ўзбекистон 24” телеканалидаги жонли мулоқот вақтида тез тиббий ёрдамга қўнғироқ қилиб тушиб бўлмаётгани, СЭСларда коронавирусга тест олинмаётгани ҳақидаги хабарларга жавоб берди. У мамлакатда коронавирус тарқалиши авж олгани сабабли соғлиқни сақлаш тизимига босим ортиб кетганини ва кунига 500 га яқин бемор аниқланаётганини айтиб ўтди.\n“Ҳақиқатан ҳам бугунги кунда соғлиқни сақлаш тизимига “нагрузка” жуда юқори бўляпти. Сабаби кунига 450-470 нафар бемор аниқланмоқда. Бу биринчидан.\nИккинчидан, чет элдан фуқароларимиз келяпти, уларни албатта қабул қилишимиз керак. Давлат раҳбари бу масалага алоҳида эътибор қаратганлар. Келганлар карантин зоналарига жойлаштирилмоқда. Карантин мажмуаларида албатта тестларни ўтказамиз. Шифохоналарда даволанаётган беморлардан бир неча марта тест оламиз, бугунги кунда махсус шифохоналарда беш мингга яқин бемор даволанмоқда”, деди Юсупалиев.\nУнинг таъкидлашича, ҳозирда кунига 25 мингтагача тест ўтказиляпти. Бу вазият барқарор бўлган даврга нисбатан 2 баробар кўп. Тестлар ўтказишни кўпайтириш учун қўшимча ПЗР лабораториялар ҳам ташкил қилинган.\n“Республика бўйича кунига 20, 22, 25 минггача тестлар ўтказяпмиз. Энди буни ўтган давр билан солиштирамиз: илгари кунига 8-10 мингта тест ўтказган бўлсак, ҳозирга 2 баробар кўп тест ўтказяпмиз. Бу ҳам соғлиқни сақлаш тизимига катта юклама тушаётганидан далолат беради.\nБу натижага эришиш учун қўшимча 45 та ПЗР (полимерат занжирли реакция) лабораториялари сотиб олинди ва жойларга етказилди”, дейди ССВ масъули.\nШундан сўнг, вазир ўринбосари мамлакатда коронавирус тестлари қолмагани ҳақидаги гап-сўзларни инкор қилди. У мамлакатда 1 миллионта тест борлигини айтиб ўтди.\n“Ҳозир Ўзбекистонда тестлар етарли эмаслиги ҳақида ҳар хил гаплар юрибди. Тестлар бор. Бугун захирамизда 1 миллионта тест бор ва жараён давом этади. Захира доимий янгиланиб боради. Соғлиқни сақлаш тизими, агентлик бу борада ишларни ташкил қиляпти.\nТўғри, айрим муаммолар бўлиши мумкин. Камчиликлар йўқ эмас. Мисол учун, Тошкент шаҳрининг ўзида 5 та жойда тест синовларини олиш масаласи қўйилган эди. Лекин бугунги кунда касалланиш ҳолатлари ўсишини инобатга олиб биз ҳозир ҳар битта туманнинг ўзида тестларни олиш масаласини қўйганмиз ва бу ишлар амалга ошириляпти”, дея олиб борилган ишлар ҳақида маълумот берди Баҳодир Юсупалиев.\n17 Октябрь 14:14 60577\n17 Октябрь 09:05 46014\n17 Октябрь 23:58 36890\n18 Октябрь 12:10 35465\n17 Октябрь 17:15 30949


26 июн 2022, Тошкент вақти: 16:02\nОзодлик билан суҳбатда жаноб Бекжон 200 швейцария франки миқдоридаги жаримани 23 январь куни тўлаб келганини айтди:\n- Жарима тўлашим кераклиги ҳақидаги қоғозни Швейцариянинг Женева кантони полицияси жўнатди. Жамоат тартибини бузганликда айблашди. Ҳуқуқбузарларга солинадиган оддий жарима. Суд қарорисиз бериладиган жарима, - деди Сафар Бекжон.\nШвейцарияда истиқомат қилаётган сиёсий фаол Сафар Бекжон бир ой аввал, 23 декабрь куни Гулнора Каримованинг Женева кантони 1223 ch Chemin de la Prévôté 7 кўчасидаги бир неча миллион доллар экани ишониладиган уйига ноқонуний кириб олган эди.\nЎзбекистонлик фаол ўзининг бу амалини “қонунга зид бўлмаган сиёсий акция”, деб атаганди.\nКаримова хонимга тегишли уйда тўрт кеча қолган 52 ёшли сиëсий фаол Сафар Бекжон виллада Ўзбекистон музейлари фондига оидлиги тахмин қилинган 60 та тасвирий санъат дурдонаси ҳамда Қуръоннинг 18-асрда кўчирилган нодир қўлёзмаси чиққанини фотосуратлар билан намойиш қилди.\nҲуқуқ фаолининг сўзларига кўра, у бу виллага эшикларини бузиб эмас, балки калит билан қулфини очиб кирган.\nАммо Бекжон сўнгги ойларда қаровсиз қолган ва Швейцария полицияси бир неча марта тинтув ўтказган тўрт қаватли вилла калитини қаердан олганини очиқ айтишдан бош тортди.\nУйнинг эгаси Гулнора Каримова Твиттер тармоғидаги ёзишмаларида ўз синглиси Лоланинг турмуш ўртоғи Тиллаев Ўзбекистон МХХ билан ҳамкорликда\nЖеневадаги уйнинг ишғолини уюштирганлигини иддао қилиб чиққанди.\nХалқаро Ёзувчилар Парламенти аъзоси Сафар Бекжон 1996 йилдан буён Швейцариянинг Лозан шаҳрида сиёсий қочқин сифатида яшаб келади.\nЎзбекистон "Эрк" демократик партияси Марказий кенгаши аъзоси бўлган Бекжон 1993-96 йилларда Ўзбекистон қамоқ жазосини ўтаган.\nУ Ўзбекистон қамоғида кўрган-кечирганлари ҳақидаги “Нариги дунё дарчаси олдида” номли китоб муаллифидир.\nЖаноб Бекжон Гулнора Каримованинг уйига ишғол қилганидан сўнг ўзини таҳдид остида ҳис этаётганини ҳам айтмоқда.


Демет Ўздемир пластик операция қилдиргани ҳақидаги миш-мишларга аниқлик киритди — фото - ShouBiz.uz\nЯнгиликлар 16:14 | 6.3.22\nТуркиянинг таниқли актрисаларидан бири Демет Ўздемир пластик операция қилдиргани ҳақидаги миш-мишларга муносабат билдирди.\nАктриса Туркиянинг маҳлий нашрларидан бирига берган интервьюсида пластик операция қилдирмаганини, 9 йил давомида тинимсиз кинода суратга тушганини ва ҳаттоки ботокс қилмаганини айтган.\n«Менга пластик операция ҳақида кўп савол беришмоқда. Мен 9 йилдан бери тинимсиз кинофильмларда суратга тушдим, бунга вақтим бормиди? Операцияга вақт бормиди? Албатта, 16 ёшдаги ва янги суратларимда фарқ бор. Янгиликларни уйдирманг. Менда ботокс ҳам йўқ», — дейди у.\nДеметнинг муносабати ижтимоий тармоқларда кўплаб баҳс-мунозараларга сабаб бўлди, турк телекўрсатувларининг баъзи мухлислари унинг самимийлигига ишонмади. Кўпинча Ўздемирнинг сўзлари Ҳанде Эрчелнинг мухлислари томонидан масхара қилинган.\nАввалроқ Демет Ўздемирнинг никоҳ узуги қанча туриши маълум бўлган эди.\nТуркиянинг дунёга машҳур актрисаларидан бири Демет Ўздемирнинг никоҳ узуги қанча туриши маълум қилинди.\nДемет Ўздемирнинг собиқ севгилиси Ўғузхон Коч билан турмуш қуриши маълум бўлгандан кейин унинг ҳаёти ижтимоий тармоқларда кенг муҳокама қилинди. Актрисанинг собиқ севгилиси унга берган никоҳ узугининг нархи 70 минг АҚШ долларни ташкил қилиши айтилди. Интернет фойдаланувчилари Демет Ўздемирнинг бу узукка лойиқ экани ҳақида гапирган.\nАктриса Жан Яман билан бирга иштирок этган «Эркин қуш» сериали дунё бўйлаб машҳурликка эришгандан сўнг, кўплаб мухлислар актрисанинг Жан Яман билан муносабатлари яхши экани ҳақида гапирган.\nАввалроқ Демет Ўздемир собиқ севгилиси билан турмуш қуриши маълум бўлгани айтилган эди.


«ОФК КУБОГИ-2015»ДАГИ БИРИНЧИ ҒАЛАБА - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\n«ОФК КУБОГИ-2015»ДАГИ БИРИНЧИ ҒАЛАБА\nЧоп этилган 19 Март 2015\tКӯришлар: 1199\nТожикистон чемпиони Душанбенинг «Истиқлол» жамоаси мавқеи жиҳатдан Осиё клублари ўртасида иккинчи нуфузга эга бўлган «Осиё футбол конфедерацияси кубоги-2015» турнирининг саралаш даври гуруҳ босқичидаги 2-тур ўйинини ўтказди.\nМубин Эргашев шогирдлари Туркманистон пойтахти Ашхобод шаҳрида маҳаллий «Аҳал» жамоасига қарши майдонга тушишди.\nПойтахтликлар ярим ҳимоячилари Фатҳулло Фатҳуллоев ва Хуршид Маҳмудовлар киритган иккита тўпга мезбонлар битта гол билан жавоб қайтаришди. Ўйин 2:1 ҳисобида тожикистонликлар фойдасига ҳал бўлди.\n«С» гуруҳидаги бошқа жуфтлик «Ал-Қудсия» (Қувайт)-«Эрбил» (Ироқ) ўртасидаги учрашув 1:0 ҳисобида майдон эгалари устунлиги билан тугади. Ўтказилган икки турдан сўнг, 6 очко жамғарган «ОФК кубоги»нинг ўтган мавсумдаги совриндори «Ал-Қудсия» гуруҳ пешқадами бўлиб турибди.\nГуруҳ босқичининг 3-тури 18 мартда ўтказилади, шу куни истиқлолчилар қувайтликлар меҳмони бўлишади.\nМАВҚЕ ТОБОРА ПАСТЛАБ БОРМОҚДА\nХалқаро футбол ассоциациялари федерацияси (ФИФА) жаҳон терма жамоалари мавқеини белгилаб берувчи янги рейтинг-варақасини эълон қилди.\nУнинг натижаларига кўра, 192 очко тўплаган Тожикистон миллий терма жамоаси тўрт поғона пастлаб, эгаллаб турган 137-ўриндан 141-жойга тушиб кетди.\nОсиё футбол конфедерациясига аъзо 46 та терма жамоалар ўртасида эса, 20-жойни эгаллаб турибди.\nСоҳа мутахассисларининг таҳлил қилишларича, Малдив (26 март) ва Сурия (31март) терма жамоалари билан ўтказиладиган ўртоқлик учрашувларида футболчиларимиз ғалаба қозонишса, уларнинг мавқеи тикланиши мумкин. Акс ҳолда, «Жаҳон чемпионати-2018» турнирининг саралаш босқичи учун ўтказиладиган қуръа ташлаш маросимида Тожикистон термаси 4-корзинага жойлаштирилади.\n--------------- Шаҳмат ---------------\n«ДОНА СУРУВЧИ»ЛАРИМИЗ «TOSHKENT OPEN»ДА\nТошкент шаҳрида шаҳмат бўйича Ўзбекистоннинг биринчи гроссмейстери Георгий Аъзамов хотирасига бағишланган «Toshkent Open-IX» халқаро турнири бўлиб ўтди.\nХалқаро турнирда Испания, Россия, Белорус, Озарбайжон, Арманистон, Украина, Қозоғистон, Тожикистон ва Афғонистон сингари давлатларнинг 100 нафардан ортиқ шаҳматчилари ғолиблик учун кураш олиб борди.\nМусобақаларда иштирок этган мамлакатимиз терма жамоаси таркиби қуйидаги шаҳматчилардан иборат: Икром Иброҳимов, Неъмат Зиёев, Алишер Каримов, Надежда Антонова, Муҳаммад Юнусов, Тимур Исмоилов, Дониёр Мавлонов ва Абутолиб Раҳмониён.\nЭслатиб ўтиш жоизки, тожикистонлик шаҳматчи, халқаро гроссмейстер Фаррух Амонатов бир марта мазкур турнирда ғолиб чиққан.\nҚИТЪА ЧЕМПИОНАТИ АМИРЛИКЛАРДА ЎТАДИ\nФутбол бўйича 2019 йилда ўтказилиши режалаштирилган Осиё кубоги мусобақаларига Бирлашган Араб Амирликлари мезбонлик қиладиган бўлди.\nОсиё футбол конфедерацияси ижроия қўмитасининг Баҳрайнда бўлиб ўтган мажлиси шундай қарорга келди.\nИжроия қўмита мажлисида қитъа чемпионати ўтказилиши тартибига ҳам айрим ўзгартиришлар киритилди.\nОсиё футболи тарихида илк марта бу турнирда 24та терма жамоа қатнашади.\nТаъкидлаш жоизки, футбол бўйича «Осиё кубоги-2015» турнири жорий йил январ ойида Австралияда бўлиб ўтди ва унда ғолиблик майдон эгалари- «яшил қитъа»ликларга насиб этди.\n-------------- Оғир атлетика --------------\nҚОЗОҚ ВАКИЛИ - ЭНГ ЯХШИ СПОРТЧИ\nҚозоғистонлик Иля Илин ўтган 2014 йилдаги дунёнинг энг яхши оғир атлетикачиси, деб топилди.\nМамлакат оғир атлетика федерацияси интернет сайти бу ҳақдаги хабарни тарқатди.\nАёллар ўртасида эса, Россия намояндаси Татяна Каширина айнан шундай мавқега эга бўлди.\nҲар икки давлат спортчилари фаолиятининг бундай юқори баҳога сазовор бўлишига, Олмаота шаҳрида бўлиб ўтган жаҳон чемпионати мусобақалари жараёнида улар томонидан дунё рекордларининг бир неча бор янгилаганлиги асос, деб топилди.\n--------------- Бокс ---------------\nҲИМОЯ ЖАНГИ ОМАДЛИ ЯКУНЛАНДИ\nКасбий бокснинг IBF(Халқаро боксчилар федерацияси), WBА (Бутунжаҳон боксчилар ассоциацияси), WBO(Бутунжаҳон боксчилар ташкилоти) йўналишлари бўйича амалдаги жаҳон чемпиони, россиялик Сергей Ковалёв ўзининг чемпионлик камарини илк бор ҳимоя қилди.\nМонреал шаҳрида бўлиб ўтган жангда у ижтимоий келиб чиқиши ганалик бўлган, аммо Канада байроғи остида чиқиш қиладиган Жан Паскалга қарши рингга кўтарилди.\nМуштлашув россиялик боксчи устунлигида бошланди. Саккизинчи уч минутликка келиб эса, нокаут ҳолатидан сўнг, ринг ҳаками жангни тўхтатиб, чемпионликка даъвогарнинг мағлуб бўлганини маълум қилди.\nМораторий – тадбиркорлик ривожи омили\nЯнги 2018 йил хайрли бошланди. Бунга январ ойининг илк ўн кунлигида Тинчлик ва миллий бирлик асосчиси - Миллат пешвоси, Тожикистон Президенти муҳтарам Эмомали Раҳмон томонидан жорий йилнинг Сайёҳлик ва халқ ҳунармандчилигини ривожлантириш йили, дея эълон қилиниши бўлса, ойнинг иккинчи ўн кунлигида эса, муҳтарам Президентимиз томонидан "Ишлаб чиқариш соҳасидаги тадбиркорлик субъектлари фаолиятида барча турдаги текширувларга\nБугун: 29-10-2020 19:17:11


Германияда 1945 йилдаги бомбардимонда ҳалок бўлган одамлар хотирланди\n22 ноябр 2019, Тошкент вақти: 23:57\nДрезденда ўтган намойишлардан бири.\nГерманиянинг Дрезден шаҳрида 11 мингдан кўпроқ одам шаҳар атрофини халқа қилиб ўраб, Иккинчи жаҳон уруши пайтида ҳалок бўлган дрезденликларни хотирлади.\nБундан 74 йил аввал - 1945 йилда Британия ва АҚШ қўшинлари Дрезден шаҳрини бомбардимон қилган эди. Тарихчиларнинг билдиришича, бомбардимон оқибатида шаҳарда камида 23 минг одам ҳалок бўлган. Шаҳарга 13 февралдан 15 февралгача жами 3900 тонна бомба ташланган.\nТадбир ташкилотчиларига кўра, ҳар йили ўтказиладиган бу акция тинчлик ва ўзаро ярашувнинг рамзига айланган.\nТадбирда Польшанинг Вроцлав ва Британиянинг Ковентри шаҳри вакиллари ҳам иштирок этдилар. Бу икки шаҳар ҳам Иккинчи жаҳон уруши пайтида даҳшатли бомбардимонларни бошдан кечирган.


Пекин АҚШ “давлат” журналистларини жазолади - 22.03.2020, Sputnik Ўзбекистон\nХитойнинг ҳазил туйғуси яхшигина ва у ерда бундан фойдаланилмоқда, айниқса, Америка билан кучайиб бораётган мафкуравий курашда. 22.03.2020, Sputnik Ўзбекистон\nХитойнинг ҳазил туйғуси яхшигина ва у ерда бундан фойдаланилмоқда, айниқса, Америка билан кучайиб бораётган мафкуравий курашда. Мана бир мисол: АҚШнинг асосий (бир пайтлар) нашрлари, шу жумладан, "Time" журнали, Пекин давлат оммавий ахборот воситалари деб эълон қилди. Айнан шундай эмас, албатта, балки Вашингтон назорат қиладиган "агентликлар" деб. Буларнинг барчаси журналистларнинг аккредитациясини олиб қўйиш ёки ушбу оммавий ахборот воситаларинининг Хитойдаги мулкларини тортиб олиш олиш каби оқибатлар билан мужассамлашди.\nБизнинг дунёмиздаги оммавий ахборот воситалари нимани англатишини, уларнинг хоҳ ўзларининг ва ёки бошқа ҳар қандай давлатлар билан муносабатлари қандай бўлиши мумкин ва бўлиши керак деган ўйларга олиб борадиган ажойиб қисса.\nУшбу жанжални Пекин бошламади, у фақат жавоб берди. Гап шундаки, ой бошида Америка расмийлари Хитой ҳукумати томонидан "назорат қилинадиган"лар рўйхатига "Синьхуа" ахборот агентлиги, давлат радио ва телевидениеларини қўшди ва нашрларга хат ёзиб, мамлакатда ҳозир бўлишларини 160 кишидан 100 кишигача қисқартиришларини сўраган. Мулкни тортиб олиш билан.\n13 Март 2020, 13:17\nАммо булар ҳақиқатан ҳам давлат оммавий ахборот воситаларими? Шубҳасиз. Аммо Америкача талқин қуйидагича бўлган: "Хитой ҳукумати томонидан бошқариладиган агентликлар". "Ҳукумати" сўзи жавоб сифатида ишлатилгани жуда таъсирли.\nУшбу талқинларнинг ихтировий алмашинуви ортида АҚШ дунёга сингдиришга уринаётган бир қанча мафкуравий доктриналар турмоқда. Хитой, шунингдек, Россия ва бошқа кўплаб давлатлар, ушбу доктриналарга ҳеч бўлмаганда ҳайрат билан қарашмоқда, айниқса уларнинг амалий қўлланилишидан келиб чиқадиган нарсаларга.\nМасалан, Америкада ва умуман Ғарб цивилизациясида оммавий ахборот воситалари умуман давлатга тегишли бўлмаслиги керак деган ғояни фаол тарғиб қилинмоқда. Бу ҳокимиятнинг алоҳида тармоғи, тўғрироғи, фуқаролик жамиятининг тармоғи бўлиб, унга ҳукумат таъсир кўрсатмаслиги керак, бундан ташқари аксинча ОАВ унга таъсир қилиши ва уни назорат қилиши керак.\n21 Март 2020, 15:13\nЯна бир ғоя: бир журналист аниқ суверен ҳақиқат ташувчисидир ва ким иш берувчиси бўлишидан қатъий назар, журналист унга қарам бўлмаслиги керак. Ва ҳозирги Пекин жанжалида Америка томони Пекин New York Times ва бошқа нашрларнинг аллақандай "вакилларига" эмас, балки эгалари билан тузилган шартнома асосида мустақил суверен шахсларга аккредитация беришдан бош тортяпти деб тушунтирмоқда.\nБиринчи фикр иккинчисига зид келишини кўриш осон: агар журналист суверен бўлса, унда иш берувчиси ким, ҳаттоки давлат бўлса ҳам, нима фарқи бор? Аммо гап ҳатто бунда эмас. Ҳаммаси соддароқ. Хитой ўзига йўналтирилган ва пухта ўйланган ёлғонлардан чарчаган ва умуман ким кимнинг таъсири остида эканлигига бефарқ - америкалик журналистлар ҳукумат таъсири остидамиёки аксинча. Ёки қайси мафкура тўғри - эҳтимол қайси бирининг ғалабасида ёлғон камроқ бўлгани маъкулроқ.\nСўнгги уч-тўрт йил ичида Хитойнинг тажрибаси қуйидагича. Ушбу мамлакатда ишлаган (ва ҳозирда ҳайдалаётган) америкалик журналистлар тўсатдан бир овоздан даҳшатли ишларни қилаётган тоталитар давлатнинг манзарасини яратишга киришдилар. Шинжонда ёш жиҳодчиларни қайта ўқитиш мактаблари "концлагерлар"га айланди. Мамлакатда маҳбуслар ва бошқаларнинг бирбошлик "мажбурий меҳнати" аниқланди. Гонконгда ёш ғалаёнчилар демократия учун курашчилари бўлиб чиқди. Италиядаги (мамлакат "Европада коронавируснинг энг ёмон авж олишини олдини олиш учун ўз иқтисодиётини хавф остига қўйиши" учун мақталмоқда) ва Хитойдаги (карантин мобайнида "одамлар ҳаёти ва шахсий эркинликлари жуда қимматга тушади") карантинга оид чуқур маънога эга маънавий изоҳларга нима дейсиз? Гап шундаки, карантин чоралари бир хил, италияликлар хитойликлар мисолига тақлид қилишган.\nДастлаб, Хитой ҳукумати ҳар бир ҳодисани сабр билан ўрганди ва ҳар доим навбатдаги матбуотдаги фош қилинишнинг негизида жуда кўпол сохталик турганини аниқлади. Аммо негадир ўша "мустақил" журналистларнинг ўқувчилари бу ҳақда хабардор қилинмаган ёки бу бемаъни ва хуфиёна тарзда қилинган.\nАйтишга ҳожат йўқ, Россия айнан шу вазиятни бошидан кечирди (ша маънода – муносабат билдиришни тўхтатди). Дарвоқе, Американинг ўзи ва унинг иттифоқчилари ҳам худди шу нарсани бошдан кечирмоқдалар: шунчаки Дональд Трампдан бошлаб, у ердаги Демократик партияга ёки унинг Европадаги клонларига тегишли бўлмаган ҳар қандай арбобларни ҳар куни масхара қилишларини кўриш кифоя. Умуман олганда, журналистикада бир нималардир рўй бермоқда ва ким кимнинг таъсир остида эканлигини ўрганиш узоқ ва зерикарли.\nХитой оммавий ахборот воситаларида "чет эллик журналистлар "Хитой ва дунё ўртасидаги ўзаро тушунишни ривожлантиришда ижобий рол ўйнаши керак" каби ахлоқий қоидаларни учратиш мумкин. Бу журналистиканинг махсус соҳаси – халқаро журналистикаси нима учун мавжудлиги шундоқ ҳам тушунарли: айнан халқлар бир-бирини тушунишлари учун, яъни ўз чегараларидан ташқарида бўлаётган воқеаларнинг ҳақиқий манзарасини кўришлари учун.\nАммо бу танбеҳлар энг самаралиги эмас. Лекин яхши ишлайдигани - юқорида айтиб ўтилганидек, ҳазил, шу жумладан хитойча ҳазил туйғуси. Ўқувчиларимиз Пекин дунёни, шу жумладан Доналд Трампни қандай қилиб ўша вирусни "Ухань" ва "Хитой" вируси деб аташдан тўхтатишга мажбур қилиш ҳаракатлари ҳақидаги ҳикоя билан таниш. Энг кулгили томони шундаки, Хитой мутафаккирлари буни қандай бошлаганликлари: улар вирусга миллат беришни ирқчилик деб аташди. Ғарбий жамоалардаги қизғин мафкуравий муҳитдан йироқ бўлган оддий бир одам ҳар қандай ҳолатда ҳам шундай дейишга қодир: эҳтимол бу ирқчиликдир, эҳтимол бундай эмас - бу менга қизиқ эмас, мени тинч қўйинг. Аммо АҚШда бундай эмас. Бу ерда ўйин қоидалари шундан иборатки, кимнидир биринчи бўлиб ирқчиликда айблаган киши ғалаба қозонади ва айбланувчи эса дарҳол тавба қилишни бошлаши керак.\nВа бу хитойча ҳазил тактикасини қўллаш натижаси қуйидагича: Трампда эмас, балки бошқаларда бу иш берди. Майли АҚШлик врач Юджин Гу исмли фуқаросида бу садо берди, ва яна бир неча Демократ конгрессменлар, ёки ҳатто Касалликларни назорат қилиш ва профилактика маркази ёки Голливуд юлдузи Миа Фэрроу иқтисодчи Девид Ротшильд (жуда ёши) билан бирлашиб ҳам садо беришди... Бу рўйхатда охиргилар Трампни ирқчи деб аташди ва Миа вирус эндиликда олма пироги каби америкача эканлигини қўшиб ўтди ҳам.\nАйтганча, пирог азалдан голландча бўлган, аммо Америка эса уни ўзиники деб ҳисоблайди. Пирогнинг миллати йўқми?


«Ҳуқуқда ҳам қонунбай, фармонбай ва қарорбайга ўтамиз» — Twitter фойдаланувчилари – Газета.uz\n3 март 2021, 13:30 Жамият\n2 март куни Олий ва ўрта махсус таълим вазири Aбдуқодир Тошқулов парламентнинг «Ҳукумат соати»да талабалар яшаш шароитлари бўйича чиқиш қилди. Унда Олий таълим вазири Aбдуқодир Тошқулов ишчи гуруҳлар тузилиб, маҳаллаларда талабабай юриш бошланганини маълум қилди.\nШундан сўнг ижтимоий тармоқларда жуда кўп фикр-мулоҳазалар янграб ўтди. Жумладан, Twitter тармоғида «бай» қўшимчасини қўшган ҳолда турли хил сарказмли твитлар ёзилди. Энг сара твитларни йиғиб чиққан ҳолда, уни сизга тақдим этишга қарор қилдик.\nUzAuto Motors янги Lacetti Red Line 2021 тайёрлаши ҳақида:\nUz Auto Motors ласеттини салонбай ишлаб чиқаришга ўтиб, редлайн ўйлаб топибди\nБошқа бир Твиттер фойдаланувчисидан амалдорларга айтилган сўз:\nАмалдорларимиз махаллабай, фукорабай, талабабай кимасдим просто ФАРОСАТБАЙ ишлашса, яхши булар эди\nҲиндистондаги Мумбай шаҳри номини Ўзбекистон шаҳарларининг бирига қўйиш ҳақида таклиф ҳам билдирилди:\nБирор шаҳарни Мумбай деб номлайлик\nТелеграмдаги «bankiroff» канали муаллифи, иқтисодчи Отабек Бакировнинг ёзишича, амалдорлар шу орқали ўз садоқатини кўрсатишмоқда:\nБулар бай-байлаб ўзларининг садоқатини кўрсатишаяпти.\nБай-байламаган вазир ё ҳоким садоқати шубҳа остида бўлганлар рўйхатга тушиб қолади :)\nСарказм аралаш ёзилган твит:\n— Алло, ботекс қилдирмоқчийдим, қанақа усулда қиласлар?\n— Ботекс қилдирмоқчийдим, деяпман, қанақа сизларда?\n— Э, кармисиз?\nДарвоқе, кечаги «Ҳукумат соати»да Aлишер Қодиров инсонбай ишлашни ҳам таклиф қилган эди:\nАлишеракамгила инсонбай ишлашни таклиф қиляптилар. Кексалар муаммоларини ўрганиш учун бобобай, бибибай ишласаям бўлади https://t.co/GttE3l6EK1\nҚонун-қоидалар ишлаши учун нима қилиш кераклиги ҳақида:\nОғабек Самисов 12 340\nМаҳаллаларда талабабай юришлар бошланди — Aбдуқодир Тошқулов 2 март 2021, 18:14


Galaxy A32 намойиш қилинди: Samsung’нинг энг арзон 5G-смартфони! - Terabayt.Uz\nGalaxy A32 намойиш қилинди: Samsung’нинг энг арзон 5G-смартфони!\nSamsung компанияси 13 январь куни Galaxy A32 5G русумли янги телефонини тақдим этди. Ушбу модел жанубий кореялик техногигантнинг бешинчи авлод уяли алоқа стандартини қўлловчи энг арзон қурилмаси сифатида майдонга тушмоқда.\nШундай қилиб, Samsung Galaxy A32 экрани диагоналига 6,5 дюймлик бўлиб, тасвир аниқлиги 720p+ форматида. Унинг томчисимон кемтигига 13 мегапикселлик селфи-камера ўрнатилган.\nИшлаб чиқарувчи бу смартфоннинг процессори саккиз ядроли бўлиб, 2,0 ГГц такт частотасида ишлашини айтган; манбаларга кўра, бу Dimensity 720 чипсетидир. Galaxy A32 5G харидорларга 4, 6 ва 8 гигабайтлик тезкор хотира билан таклиф этилади. Уларнинг барида доимий хотира 128 гигабайтлик бўлиб, смартфонда яна MicroSD-карта слоти ҳам мавжуд.\nGalaxy A32 аккумулятори 5000 мА/соатлик ва у USB-C порти орқали 15 ваттлик тезкор қувватланади. Корпуснинг ўнг қиррасига бармоқ изи сканери жойланган.\nҚурилманинг бош камераси тўртталик бўлиб, 48 мегапикселлик асосий датчиги F/1,8 диафрагмали объектив билан бирлашган. Кенг бурчакли камера 8 мегапикселлик аниқликда бўлса, макросъёмка учун 5, саҳна чуқурлигини аниқлаш учун эса 2 мегапикселлик модуллар қўлланган.\nSamsung Galaxy A32 5G тўрт хил – Awesome Black, Awesome White, Awesome Blue ва Awesome Violet рангларидаги корпусларда чиқарилади. Европада уни 12 февралдан, 280 евродан бошланувчи нархларда сотишади.\nЎҚИНГ: Ўрта нархли бўлажак хит – Galaxy A52’нинг бу жиҳати сизга ҳам ёқмайди\n#Samsung #Android смартфон #нархлар #смартфонлар #янги технологиялар # 5G смартфон #5G-смартфони #Samsung Galaxy A32 5G


ИнтерФУТБОЛ :: Тачмурод Агамуродов: "Бошлар тўқнашганида тезлик билан ўйин тўхтатилиши шарт"\nТачмурод Агамуродов: "Бошлар тўқнашганида тезлик билан ўйин тўхтатилиши шарт"\nХабарингиз бор, кеча Суперлига-2020 аутсайдерларидан бири «Қизилқум» жамоаси Наманганда неавбатдаги мағлубиятли ўйини давом эттирди. Ўйиндан кейинги матбуот анжуманида туркманистонлик мутахассис берилган саволларга қуйидаги тарзда жавоб қайтарди.\n«Бугун шахсан мен натижадан ташқари футболчиларимиз кўрсатган ўйиндан қониқдим. Кундан кунга ўйинимиз сифати ортиб бормоқда. Майдонда қўлдан келганича курашишди. «Навбаҳор» чемпионатимизнинг етакчи жамоаларидан бири саналади. Рақиб юқори ўринлар ва Чемпионлар Лигаси чун курашмоқда. Биз эса ҳозирча жон сақлаб қолиш йўлида кураш олиб боряпмиз. Мазкур ўйинда биргина пенальти барчасини ҳал қилди.\nҲамиджон Актамов ҳақида\nҲа, у ҳам мураббийлар "курсиси"да ўтириб вақти-вақти билан кўрсатма бераяпти ва бу нарса менга оғир ботмайди. У бош директор бўлсада бу жамоани анча вақттадн буён ҳар томанлама шакллантирган, мураббийлик салоҳияти ва лицензиясига эга келажаги порлоқ мутахассис ҳисобланади. Мени ҳам жамоага у таклиф қилган. Натижа учун ҳам тенг жаавоб берамиз, дейиш мумкин...\nЎйлайманки, агар биз шундай бор кучимиз билан интилишда давом этсак натижамиз ҳам яхшиланиб бораверади.. Трансферлар ойнаси вақтида жамоамизни кучайтириш учун янги футболчиларни таклиф қиламиз. Яхши футболчиларсиз идеал мураббий ҳам натижа қила олмайди.\nАлбатта, ҳакамларни назорат қиладиган қўмита бор. Мени ягона эътирозим майдонда икки футбочи бошлари билан хавфли вазиятда тўқнашиб кетишди. Ҳакам эса ўйинни тўхтатмади ва "Навбаҳор"ни ҳужуми давоб эттирилди. Футбол қонун қоидалари(регламент)да агарда икки футболчини боши билан тўқнашиб кетса, тезлик билан, ҳар қандай ҳолата ўйнни тўхтатилиши шарт деб кўрсатиб ўтилган...Ягона эътирозим шу холос.\nР.S. 9-турдан сўнг «Қизилқум» 2 очко билан 13-поғонада бормоқда. Жамоа келаси турда яна бир аутсайдер «Бухоро»ни меҳмон қилади.


ИнтерФУТБОЛ :: У билан яна учрашамиз ёхуд Хитой-Ўзбекистон учрашуви ҳаками ҳақида\nУ билан яна учрашамиз ёхуд Хитой-Ўзбекистон учрашуви ҳаками ҳақида\nФИФА ЖЧ-2018 саралаш босқичи «А» гуруҳи 9-туридан ўрин олган Хитой - Ўзбекистон ўйинига реферилар бригадасини тайинлади ва учрашув бошланиш вақтини белгилаб берди. Мазкур баҳсни Шри-Ланка мамлакати вакиллари бошқариб боришади.\nБош ҳакам вазифасини Кришанта Дилан Перера Хеттиканканамге бажаради. Унга қанотларда Приянга Намал Паллия Гуруге Приянга ҳамда Хематунга Палитха ёрдам беришади. Захира ҳаками вазифаси Прашант Ражакришна Куттиаппа Ражарантнамга юклатилди.\nХитой - Ўзбекистон учрашуви Ухань шаҳридаги Wuhan Sports Center стадионида бўлиб ўтади. Ўйин маҳаллий вақт билан 20:00 (Тошкент - 17:00)да старт олади.\nЁдингизда бўлса, Шри-ланкалик ҳакам Дилан Перера 3-раунднинг 4-тури доирасида, 2016 йил 11 октябрь санасида Тошкентда «Бунёдкор» стадионида бўлиб ўтган Ўзбекистон - Хитой учрашувини бошқарганди.\nЎшанда термамиз 21503 мухлис кўз ўнгида ғалаба қозонган, ҳар икки жамоадан 2 нафардан футболчи огоҳлантирилганди.\nХеттикамканамге (Кришанта) Дилан Перера 1978 йил 19 сентябрда Шри-Ланканинг Калутара шаҳрида таваллуд топган. 2004 йилдан ФИФА рўйхатига киритилган. 2008 йилда Осиёнинг элит ҳакамлари рўйхатидан жой олган рефери катта ўйинларга илк марта 2008 йилда тайинланган. 2014 йилдан бошлаб Осиё Чемпионлар Лигасида ишламоқда. Шу пайтгача мазкур турнирда 20та, ЖЧ-2018 саралашида эса 5та ўйинни бошқарган.\nДилан Перера сўнгги пайт Жанубий Осиёнинг энг кўп тилга олинадиган ҳакамларидан бири бўлиб қолди. ОФК Хитой-Ўзбекистон баҳсини турнинг энг муҳим ўйини деб ҳисобламади, шекилли, ҳакам борасида танловни узоқ куттириб ўтирмади. Ушбу рефери сўнгги 3 йил ичида Ғарбий ва Марказий Осиё минтақасида кўп ўйинларда ишлади, тажрибасини оширди. Футболчилар у билан мулоқотга киришишда ўзларини у қадар йўқотишмайди. Либерал ҳакам сифатида айрим янги қоидаларни баҳс давомида тушунтириб борганига ҳам гувоҳ бўлганмиз.\nЖануби-Шарқий Осиё минтақаси ўйинларини кузатган бўлсангиз, бу ерда учрашувларга кўп томошабин ташриф буюради, трансляциялар қилинади, лекин футболчиларнинг маҳорати ҳаминқадар. Хусусан, Шри-Ланка, Непал, Филиппин каби давлатлар футболи 50 йилдан сўнг ҳам ҳозирги мақомидан кўтарилмаса керак. Шундай шароитда ҳам Осиё минтақасида ўзига хос ўрни бор ҳакам бўлишга интилиш ҳам катта жасорат. Биз бу фикрлар билан Кришанта Дилан Перерани идеал ҳакам демоқчи эмасмиз. Шунчаки, ОФК терма жамоамиз иштирокидаги ўйинга онгли равишда савияли рефери тайинлаган, деб ишонамиз.\n1 сентябрь куни Эрон - Қатар баҳсида Дилан Перера фаолиятидаги энг қийин ўйинни ўтказган бўлса, ажабмас. Ўшанда у мезбонларнинг уч вакилини (Ашкан Дежага, Рамин Ризоиён, Пежман Монтазари) огоҳлантирди, ўйин шиддатига мослашишга интилди. Фақат учрашувга вақт қўшиб беришда бироз «ҳотамтойлик» қилиб юборди. Баҳсдан сўнг Қатар томони «Ҳакам эронлик футболчилар босимига дош беролмади, шу боис ўйинга жуда кўп вақт қўшиб юборди», дея баралла гапиришди. Лекин қатарликларнинг айблови бўйича ОФК ҳеч қандай чора кўрмади.\nWorldreferee.com веб-сайтида маълумот келтирилишича, Дилан Перера халқаро миқёсда клублар ва терма жамоалар иштирокида 80та ўйинни бошқарган. Жами 14та пенальти белгилаган, 6та қизил, 254та сариқ карточка кўрсатган. Сўнгги марта халқаро аренада 23 ёшгача бўлганлар ўртасидаги Осиё чемпионатида Хитой - Сурия баҳсида ўйинчини майдондан четлатиб, пенальти белгилаган эди. Катта миқёсдаги мусобақаларда ҳозирча ишламаган.\n2016 йил 11 октябрь кунги Ўзбекистон иштирокидаги баҳсда бевосита ҳакам иштирок этган ҳолатларнинг статистикаси билан таништириб ўтсак. Жарима тўплари: 16-16; бурчак зарбалари: 3-4; ўйиндан ташқари ҳолат: 1-2; қўполликлар: 14-14; сариқ карточкалар: 2 (Ислом Тўхтахўжаев, 39; Сервер Жепаров, 69) - 2 (Жанг Юнинг, 79; Ду Вей, 87).\nШри-Ланкадан қуйидаги бош ҳакамлар ФИФА реестрига киритилган: Хеттикамканамге Дилан Перера (2004), Гамини Нивон (2010), Понхен Хадиге (2015), Понхен Хадиге Ражакришна Прасантх (2015), Вираккодикараге Касун Лакмал (2016).\nЖЧ-2018 саралаши доирасида\nҲакамлар. 2017 йил 1 август ҳолатига кўра оладиган бўлсак, айни пайт қитъамизда ЖЧ-2018 саралаши доирасида 212та ўйин ўтказилди. Мазкур баҳсларни жами 65 нафар ҳакам бошқарди. Сингапурлик Муҳаммад Тақи ал Жаъфари энг кўп ўйинда ишлаган - 8та. Ундан кейинги ўринда 7та учрашув билан уммонлик Аҳмад Абу Бакар Саид ал-Кааф бормоқда. Сингапурлик Муҳаммад Тақи энг кўп сариқ карточка (27та) кўрсатган бўлса, четлатиш борасида Ли Мин Ху (Хитой), Бенжамин Уильямс (Австралия), Хо Вай Син (Гонконг), Жумпей Иида (Япония) бошқалардан бироз олдиндалар - 2тадан. Фаҳад Жобир ал-Марри (Қатар) ва Муҳаммад Тақи ал Жаъфари пенальти белгилаш борасида нисбатан илғор - 5тадан.\nҲамюртларимиздан Азиз Асимов (4та), Равшан Эрматов (4та), Валентин Коваленко (3та), Ильгиз Танташев (3та) ушбу мундиал саралашида ишлашган. 9-турнинг муҳим ўйинларидан бири 10-турдаги Саудия Арабистони - Япония баҳси Валентин Коваленкога ишониб топширилди. Мазкур учрашув билан ҳакамларимиз бошқарган ўйинлар сони 15тага етади.\nХеттикамканамге Дилан Переранинг ўйинлари ҳаҚида маълумотнома\nЖЧ-2018 саралаши - Осиё\n2015 йил 11 июнь\n3 (3 - 0)\n2016 йил 1 сентябрь\n4 (2 - 2)\n2016 йил 11 октябрь\n2017 йил 13 июнь\nОсиё Чемпионлар Лигаси 2016\n2016 йил 20 апрель\nЖанубий Осиёчемпионати 2013\n3 (2 - 1)\n2013 йил 1 сентябрь\n4 (1 - 3)\nОФК Чақирув Кубоги 2012\n7 (3 - 4)\n2011 йил 11 февраль\nОФК Чақирув Кубоги 2010\n2 (0 - 2)\n2009 йил 7 апрель\n2 (2 - 0)\n2009 йил 16 апрель\n3 (1 - 2)


САЙЁР ҚАБУЛДА 60 ДАН ЗИЁД ФУҚАРОНИНГ МУРОЖААТИ ТИНГЛАНДИ\nЎзбекистон Республикаси Судьялар олий кенгаши ҳамда Олий суд судьялари Хўжаобод туманида сайёр қабул ўтказди.\n– Қабулни ўтказишдан мақсад суд идоралари томонидан қонун ва адолат устуворлигини таъминлаш, жиноятчилик профилактикаси борасидаги ишлар самарадорлигини ошириш, фуқароларнинг суд идоралари билан боғлиқ муаммоларини ҳал этишга кўмаклашишдан иборат, – дейди Ўзбекистон Республикаси Олий суд судьяси Зарифа Қурбонова.\nСайёр қабул давомида вилоятнинг барча туман ва шаҳарларидан 60 дан зиёд фуқаро суд-ҳуқуқ соҳасига оид ўзини қийнаётган турли масалалар юзасидан мурожаат қилди. Қабулда, шунингдек, фуқаролик, маъмурий, иқтисодий ва жиноят ишлар бўйича вилоят судлари раислари ҳам иштирок этди.\n– Бир неча йил божхона тизимида ишлаганман, – дейди Булоқбоши тумани "Ширмонбулоқ" маҳалласида яшовчи Азизбек Бектошев. – 2014 йилдан Наманган вилоятида ишлардим, 2016 йилда ҳеч қандай сабабсиз ишдан бўшатишди. Наманган вилояти божхона бошқармасига ишдан бўшатилишим сабабини сўраб, кўп мурожаат қилдим. Лекин ариза ва мурожаатларим кўриб чиқилмаяпти. Бугунги қабулга ана шу муаммони ҳал этиш бўйича ёрдам сўраб келган эдим, ҳуқуқий маслаҳат ва тушунтириш берилди.\nСайёр қабул давомида 26 та мурожаат қаноатлантирилди, қолганларига ҳуқуқий маслаҳат ва тушунтиришлар берилди. Шу билан бирга, мурожаат қилувчиларнинг ҳуқуқий билимини ошириш юзасидан суҳбатлар ўтказилди.


Қирғизистон спецнази Ўзбекистон чегарасида навбатдаги провокация уюштирди - 17.08.2016, Sputnik Ўзбекистон\nҚирғизистон ҳарбийлари ўзбек милиционерлари оёғи остига ўқ отиб, улар қўриқлаётган сув омборига киришга уринди. 17.08.2016, Sputnik Ўзбекистон\n© Sputnik / Владимир Пирогов / Фотобанкка ўтишҚирғизистон махсус кучлари\nҚирғизистон ҳарбийлари ўзбек милиционерлари оёғи остига ўқ отиб, улар қўриқлаётган сув омборига киришга уринди.\nТОШКЕНТ, 17 авг — Sputnik. Ушбу йилнинг 13 август куни эрталаб тўрт нафар Қирғизистоннинг “Чаён” махсус гуруҳи(спецназ) аскарлари ўзбек-қирғиз чегарасида жойлашган сув омборининг “Дамба-5” постига келиб, у ерни қўриқлаётган Наманган вилояти Косонсой тумани ИИБ ходимларига пўписа қилди, деб хабар қилмоқда Sputnik мухбири, Наманган вилояти ИИБ вакили хабарига асосан.\nҚирғизистон ҳарбийлари сув омбори Қирғизистонга тегишли деб, унинг ҳудудига ўтишга уринишган. Милиция ходимларидан рад жавоби олгач, милиционрелар қўрқитиш мақсадида “Чаён”чилар автоматдан ерга ўқ узган.\n“Лекин ўзбек милиционерлари қўрмаган. Қирғизистон томонидан ушбу провокация кутилган ҳол эди. Ушбу “тадбир” махсус қўриқланадиган объектга қуролли ҳужум қилинганда, Косонсой милиция ходимлари қандай ҳатти-ҳаракат қилишини ўрганиш учун қилинган”, — дейди манбаа.\nУнинг сўзларига қараганда қирғиз спецназчилари бир ўзбек милиция ходимини ўз ҳудудига олиб кетишга муваффақ бўлган.\nЭслатиб ўтамиз, Қирғизистон Мудофаа вазирлигининг “Чаён” махсус отряди (спецназ) ушбу йилнинг март ойидан бошлаб Қирғизистон ичкарисида жойлашган, Ўзбекистон анклави – Ўрта-Тўқай қишлоғи аҳолисини мажбурий ушлаб турибди. У ерда Ўзбекистон фуқаролари яшайди.\nУшбу вазият туфайли қишлоқ аҳолиси беш ойдан бери Ўзбекистоннинг асосий ҳудудига кела олмайди ва озиқ-овқат маҳсулотлари ҳамда тиббий ёрдамга муҳтож. Қирғизистон томони қишлоқ аҳолиси учун ҳатто гуманитар коридор ташкил қилишдан ҳам воз кечмоқда.\nБаъзи-баъзида қишлоққа фуқаро кийимида одамлар келиб Ўзбекистон фуқароларига Қирғизистон фуқаролигини қабул қилишни ва бу жараённи тез ва ортиқча расмиятчиликсиз амалга оширишни ваъда бермоқдалар. Ушбу ҳатти-ҳаракатлар қишлоқ ва унга қарашли бўлган сув омбори устидан кейинчалик Қирғизистон ҳокимиятини ўрнатиш мақсадида амалга оширилмоқда.\nАйни дамда ушбу воқеага Қирғизистон томонидан шарҳ берилмади.


..:: ISLOM.UZ ::.. - Албатта, кулдирган ҳам, йиғлатган ҳам Унинг ўзидир\nАлбатта, кулдирган ҳам, йиғлатган ҳам Унинг ўзидир\nКўпчилик инсонлар истаган пайтимизда кулиб, истаган пайтимизда йиғлай оламиз деб ўйлайдилар. Лекин улар бу гап мутлақо нотўғрилигини, Аллоҳдан ўзга ҳеч ким инсонни йиғлатиш ва кулдиришга қодир эмаслигини билмайдилар.\nАллоҳ таоло Қуръонда шундай деб марҳамат қилади: “Албатта, кулдирган ҳам, йиғлатган ҳам Унинг ўзидир. Албатта, ўлдирган ҳам, тирилтирган ҳам Унинг ўзидир” (Нажм, 43-44). Ушбу оят бизнинг юқоридаги сўзимизга далилдир.\nЙиғи гоҳида ҳаёт (уйғониш, тирилиш) аломати бўлади. Йиғи улкан неъматдир ва бу неъматни Аллоҳ истаган бандасига беради. У нафсга таскин, келган мусибатни, етган жароҳатни енгиллаштириш омили бўлиб хизмат қилади. Шунинг учун ҳам оятда тартиб билан йиғи ва ҳаёт дейилмоқда. Улар орасида ўзига хос боғланиш бор. Йиғи баъзида Аллоҳдан қўрқувдан пайдо бўлади. Бу йиғи ўлик қалбларга тириклик, ҳаётдаги турли машаққатлар натижасида эзилган, гуноҳлар натижасида касалланган қалбга жило бахш этади.\nКулиш гоҳида ўлиш (ғафлат) аломати бўлади. Маълумки, Расулуллоҳ соллаллоҳу алайҳи васаллам кўп кулувчи эмас, кўп табассум қилувчи эдилар. У зот сертабассум эдилар, аммо ҳеч қачон овозларини баланд кўтариб кулмаганлар. Биз ҳам ушбу суннатга эргашишимиз керак. Юқоридаги оятда тартиб билан кулги ва ўлим ҳам келган. Уларнинг орасида ҳам боғланиш бор. Бу кўп кулиш зарарли эканига далолатдир. Гоҳида кўп кулиш қалбнинг ўлишига олиб келади. Аллоҳ асрасин! Инсон ҳаётида содир бўлаётган ҳар бир нарсага кулаверса, бу нарса унинг қалбини ва ақлини ҳаёт ҳақиқатидан, охират кунидаги ҳисоблардан чалғитиб қўяди. Кўп кулиш ақлнинг тафаккур қилишига халал беради, қалбни Аллоҳдан, Унинг зикридан, кўплаб фойдали ишлардан тўсади, машғул қилади. Қолаверса, кўп кулиш қалбга Аллоҳнинг қўрқуви жойлашишига ҳам тўсқинлик қилади. Бу борада Пайғамбар алайҳиссаломдан ушбу ҳадис ворид бўлган: “Кўп кулманглар! Чунки, кўп кулиш қалбни ўлдиради”. Ибн Можа ривоят қилган.\nАллоҳим, бизларни кўп кулишдан сақлаб, суннатга мувофиқ табассум неъмати билан ризқлантир! Бизларга Ўзингдан қўрқиб, гуноҳларимизга надомат қилиб йиғлаш бахтини насиб эт, омин!


Ўзбек матбуотида "Бир макон, бир йўл” иборасини кўп учратаман. Бу нима ўзи? — Minbar\nЎзбек матбуотида "Бир макон, бир йўл” иборасини кўп учратаман. Бу нима ўзи?\n26 апр 16:47 4 дақиқада ўқийсиз Мақолалар\nФото: Ўзбекистон президентининг ахборот хизмати.\nПекинда “Бир макон, бир йўл” иккинчи форуми ўтмоқда. Унда Ўзбекистон президенти Шавкат Мирзиёев ҳам иштирок этаяпти. Баъзилар бу ташаббусни кучайган Хитойнинг геополитик амбициясининг кўриниши деса, яна баъзилар уни барчани фаровонликка элтувчи янги ғоя дейди.\nХитойнинг бу глобал ташаббуси нимани англатади ва Ўзбекистонга қандай алоқаси бор?\n“Бир макон, бир йўл” (БМБЙ) ўзи нима: қисқа қилиб айтганда, Хитой қадимги Буюк ипак йўлини қайта тикламоқчи. Шу мақсадда Хитой рахбарияти инглиз тилида "Belt and Road Initiative", рус тилида "Инициатива пояса и пути", ўзбек тилига эса негадир "Бир макон, бир йўл" деб таржима қилинаётган глобал ташаббусни илгари сурган.\nТашаббус тарихи: ғоянинг муаллифи Хитой раиси Си Цзинпин ҳисобланади. Си Цзинпин Буюк ипак йўлини қайта тиклаш таклифини илк бор 2013 йили Марказий Осиё мамлакатлари ва Индонезияга сафарлари пайти кўтарган.\nХитой қадимдаги карвон йўллари бўйлаб товарларни Шарқдан Ғарбга етказишни кўзлаган.\nҚуруқлик орқали ўтадиган йўналиш учта йўлакни ўз ичига олган.\nБу йўлакнинг биринчиси Хитой – Марказий Осиё – Россия – Европа йўлаги.\nКейингиси Хитой – Марказий Осиё – Ғарбий Осиё – Форс кўрфази – Ўрта денгиз.\nЖанубий йўналиш Хитой – Жануби-ғарбий Осиё – Жанубий Осиё – Ҳинд океани.\nДенгиз йўли эса Хитойнинг шарқий соҳилларидан Жанубий Хитой денгизи орқали Тинч океани жанубига чиқиш ҳамда Хитой соҳилларидан Жанубий Хитой денгизи ва Ҳинд океани орқали Европага чиқиш мақсадини кўзлаган.\nХитой БМБЙ доирасида янги автомобиль йўллари ва темирйўлларни, кўприклар ва саноат паркларини, бандаргоҳ ва нефть, газ қувурларини қуришни, йўл-йўлакай янги конларни ўзлаштиришни таклиф қилмоқда.\nХитой раҳбарлари янги ташаббус товарлар ва капитал экспортини кўпайтиради, янги ишлаб чиқариш ва иш ўринларини барпо этади, қайси давлат ушбу ташаббусга қўшилган бўлса, ундан манфаатдор бўлади деб ҳисоблайди.\nХусусан, Пекиндан чиққан тезюрар поездни бир кунда Олмаотага, икки кунда Москвага етиб борадиган қилишмоқчи.\nЎзбекистоннинг Қамчиқ довонидаги темирйўл туннели ушбу ташаббус таркибидаги лойиҳа бўлган. Хитой – Қирғизистон – Ўзбекистон темирйўли ҳам шу "Бир макон, бир йўл"нинг таркибий қисмидир.\nХитой раҳбариятининг ушбу ғояси жаҳоннинг 65 мамлакатини қамраб олади. Бу дунё аҳолисининг 60 фоизи, дунё ЯИМнинг 30 фоизи деганидир.\nФото: Синхуа ахборот агентлиги.\nБМБЙ кимга кўпроқ манфаатли – дунёгами ё Хитойнинг ўзигами?\nХитойнинг бу ташаббусини дунёда ҳамма ҳам бирдек кутиб олмади. Ўзбекистон каби ривожланаётган давлатлар Европа ва Хитой боғланиши орқали кенгаядиган савдо имкониятларини хурсандчилик билан кутиб олди. Лекин тобора ўсиб бораётган Хитойдан қарздорлик бу давлатларда ҳам хавотир ва шубҳа уйғотмоқда.\nАҚШ, Россия, Япония ва Хитой каби давлатлар эса Пекин уларнинг томорқасида "Хитой марказли" савдо ва сиёсий тармоқларни кучайтираётганидан хавотирга тушган.\nЎзбек таҳлилчилари ва расмий доиралари Хитойнинг БМБЙ ташаббусига фақат ижобий қарайди. Қўшни Қозоғистон ёки Қирғизистондан фарқли ўлароқ Ўзбекистонда бу ташаббусга танқидий қараш шаклланмаган, Хитой Ўзбекистонни аста-секин эгаллаб олиши мумкинлигидан хавотирлар (расман) қайд этилмаган.\nЛекин дунёда БМБЙ Хитой манфаатига хизмат қилади деб ҳисоблайдиганлар кўпаймоқда.\nҚўшниларга бир неча ўн йиллар давомида иқтисодий экспансияни амалга ошираётган Хитойнинг киритадиган сармояси ҳам бор, йирик лойиҳаларни рўёбга чиқариш борасида тажриба ҳам орттирган.\nАксар БМБЙ лойиҳаларни маҳаллий ва халқаро ширкатлар эмас, хитойлик мутахассисларнинг ўзи бажаради. Бу Хитой ўзи йўналтирган сармояни ўзи ўзлаштиришдан манфаатдорлигини кўрсатади.\nКамбағал қўшниларига қарз бериш билан Пекин уларни ўз таъсири доирасига туширишни, иш ҳажми камайиб бораётган ўз ширкатларини янги ишлар билан таъминлашни кўзламоқда деганлар ҳам бор.\nThe Guardian нашри Хитой сўнгги йилларда бошлаган бир неча миллиард долларлик лойиҳалар тўхтатилганини ёдга олади. Конгодаги 1 миллиард долларлик ёғ заводи, Угандада 1,5 миллиард долларлик эркин савдо зонаси ва Мянмарда 3,6 миллиард долларга баҳоланган тўғон қурилиши ҳам тўхтаб турибди. Малайзия ва Тайланд ҳам бир қатор лойиҳаларни бекор қилган ёки ҳажмини камайтирган. Эфиопия каби давлатлар миллиардлаб долларга тушиб кетаётган БМБЙ лойиҳалари уларнинг Хитойдан қарздорлигини ошириб юбораётганидан хавотирда.\nСи Цзинпин БМБЙ иккинчи халқаро форумидаги чиқишида бу хавотирларни аритишга ҳаракат қилган. У лойиҳаларни амалга оширишда кўпроқ шаффофлик ва коррупцияга тоқатсизликни ваъда қилган.\nСи Цзинпин ғоясини маъқуллаётганларнинг фикрича, БМБЙ ғояси рўёбга чиқарилса, Евроосиёнинг аксар ҳудудида иқтисодий имкониятлар очилади.\nХитой Бир макон – бир йўл


Galaxy Z Flip 5G тақдим этилди: Snapdragon 865+ чипли илк Samsung смартфони! (+видео) - Terabayt.Uz\nGalaxy Z Flip 5G тақдим этилди: Snapdragon 865+ чипли илк Samsung смартфони! (+видео)\nSamsung компанияси жорий йилнинг февралида »раскладушка» форм-факторли илк смартфони – Galaxy Z Flip моделини тақдим этган эди. Кеча – 22 июль куни эса унинг кучайтирилган версияси – Samsung Galaxy Z Flip 5G букламафонини намойиш қилди.\nЎҚИНГ: Шокка тайёр туринг: Galaxy Note 20’лар ва Galaxy Fold 2 нархлари эълон қилинди!\nКутилганидек, янги моделнинг ўша илк «раскладушка»дан фарқи фақатгина процессорида бўлиб чиқди. Таркибига Snapdragon X55 русумли 5G-модем киритилган энг кучли – Snapdragon 865+ чипсетини ҳисобга олмасак, бу ўша Galaxy Z Flip корпусидаги смартфоннинг ўзидир.\nGalaxy Z Flip 5G моделининг бошқа техник жиҳатларига қисқача тўхталсак, у 8/256 гигабайтлик тезкор/доимий хотира билан таъминланган. Ички (асосий) экрани – диагоналига 6,7 дюймлик, Full HD+ форматидаги Dynamic AMOLED Infinity Flex дисплейидир. Ташқи дисплейи эса Super AMOLED матрицали бўлиб, ўлчами диагоналига 1,1 дюймлик, тасвир аниқлиги эса 300х112 пикселлик. Смартфоннинг аккумулятори 3300 мА/соатлик; олд камераси 10 мегапикселлик якка, бош камераси эса 12 мегапикселлик қўшалоқ сенсорлардан иборат.\nЎҚИНГ: Бор-йўғи 107 долларга улкан экран ва 6000 мА/соатлик аккумуляторли смартфон чиқди\nSamsung янги букламафонини икки хил – кулрнг ва бронза тусли корпусларда таклиф этади. Galaxy Z Flip 5G савдоси АҚШда 7 август куни бошланади, нархи эса 1450 долларга тенг.\nҚуйида янги смартфоннинг расмий видеосини томоша қиламиз:\nАйтиш керакки, ушбу букламафон Qualcomm компанияси 8 июль куни тақдим этган флагман – Snapdragon 865+ процессорига таянувчи илк Samsung маҳсулотидир. Умуман олганда, Galaxy Z Flip 5G модели мазкур чипсет борасида биринчилардандир.\nКечанинг ўзида мазкур «раскладушка»дан ташқари, ушбу чипсет базасидаги яна иккита илк смартфон тақдим этилган. Булар – Asus компаниясининг ROG Phone 3 ҳамда Lenovo компаниясининг Lenovo Legion геймерофонлари бўлиб, – AnTuTu сервисига кўра жаҳонда энг зўр телефонлар бўлиб турибди. Уларнинг ҳар бири ҳақида алоҳида хабар эълон қиламиз, Terabayt.Uz’ни кузатишда давом этинг.\nЎҚИНГ: Ўта арзон Galaxy M01s чиқди: афсуски, Samsung ҳам Xiaomi’га эргашибди!\n#Samsung #Android смартфон #букилувчан дисплей #эгилувчан смартфон #янги технологиялар #букламафон #Qualcomm Snapdragon 865+ #Samsung Galaxy Z Flip 5G


Betakror aktrisa Rimma Ahmedovaga bag’ishlov. | Xurshid Davron kutubxonasi\nИстараси ниҳоятда иссиқ, туйғулари паришон юзига майин қалқиб чиққан, маҳзун қиёфали, ҳар қандай ҳолдаям дилбарлигича қолган, сочлари кумушга айланган маъсума Аёл. Унинг муҳаббатга айланган маъюс кўзларида юракни уйғотадиган илиқ ҳарорат мужассам. Актрисанинг ўйчан қиёфасига ёшликка хос лирика ҳам сингиб кетган эди. Бу унинг ниҳоятда нозикхаёл эканидан дарак берарди. Мана шу ҳолатда кўнглимни найнинг дилўртар навосидек титратди. Ва бу ҳазин куй кўмагида гўёки юрагимни кафтимга олиб томоша қилгандек бўлардим…\nДубляждаги фаолиятини 1962 йилда бошлаган. Дубляж санъатининг юксак намунасига айланган “Уруш ва тинчлик” (Наташа Ростова), “Маугли” (қоплон Багира), “Сангам” (Радҳа), “Иф қалъасининг маҳбуси”(Мерседес), “Иван Васильевич ўз касбини ўзгартиради” (актриса Нина), “Қайнона” (Офат), “Инсон қалби ҳақида қисса” (шоира аёл), “Ишдаги ишқ” (Ольга Рижова), “Садоқат” (Бандана), “Одам амфибия” (Гутиэра), “Зита ва Гита” каби фильмлардаги ишлар актёрлик санъатига хос “амплуа” тушунчаси унинг ижодига мутлақо ёт эканини таъкидлайди.\nАктриса “Ой бориб омон қайт”, “Даллол”, “Юзсиз”, “Шўрпешоналар”, “Ўғри ҳам одам”, “Бомба”, “Тушлар сотувчиси” каби бадиий фильмларда катта-кичик ролларни ўйнаган. Актриса 1987 йилдан 1992 йилгача Аброр Ҳидоятов (ҳозирги Ўзбек давлат)номидаги драма театрида ҳам ишлади. Римма Аҳмедованинг санъатдаги фаолияти кутилмаган дард туфайли 1997 йилнинг май ойида буткул тўхтаган. 2006 йилнинг 13 ноябрида вафот этди.\nРИММА АҲМЕДОВА ҲАҚИДА ИККИ МАҚОЛА\nМУҲАББАТ МЕНИНГ КЎЗИМ БЎЛДИ…\nШеърни ич-ичидан ҳис қилиб, шоир туйғуларини авайлаганча, гўёки ундаги дардни ҳуркитиб қўймаслик учун чўчигандек оҳиста ўқийди… Мен Ундан юқоридаги мисраларни бор йўғи бир марта эшитганман.\nЛекин ҳар гал учрашганимда сўзга кўчган бу ҳиссиётлар нур бўлиб унинг қиёфасидан ёғилиб тургандек бўлади. Дарвоқе, ундан шеър тинглаётганингда шеър муаллифини тамоман унутасан. Гарчи актрисанинг ўзи умрида ҳеч шеър қораламаган бўлса-да, лекин ботинида катта Шоир яшайди. Бу ҳаётни улуғлаган ва ундан ўшанча азобланган ҳам Унинг айнан мана шу шоир юрагидир…\nОпанинг маҳзун қиёфасига, кумушга айланган бошига термулиб туриб, дубляж санъатида овози орқали яратган образлари, у иштирок этган спектаклларни кўриб, ўқиган шеърларини тинглаганимда, суҳбатлашганимда шунга амин бўламанки, бу аёлда ҳаммагада насиб этавермайдиган, ҳар қандай чиройдан-да юксак руҳий истеъдод мужассам. Санъаткорни қандай вазиятда, қай ҳолатда учратма, қиёфасида оғриқлар ўз ҳукмини ўтказган бўлишидан қатъий назар, ҳар қандай тош юракни ҳам эритадиган мунислик борлигини тан оласан. У ҳаётнинг талотўпларига ўзининг сукунатлари, сокин ҳайқириғи билан жавоб бериб келяпти. Шу билан бирга бу аёл қанчалик камтарин бўлмасин, ўз туйғуларини ҳам ҳурмат қила олади. Ўзига нисбатан маънавий талабни ҳамиша катта қўйганидан гоҳида ўзини ҳамда бизни ҳам койийди.\n— Ижодкор сифатида мустақил асарлар устида ишлай олмадим. Фақат топширилган, зиммамдаги вазифамни ижро этдим, холос, — дейди у. — Ўйлаб қарасам, бу ҳаётга келиб қилган жиддийроқ ишим, ҳамма қатори уч фарзанд улғайтирибман. Аллоҳ уларни ўз паноҳида асрасин…\nЎзинг билмас экансан олдинда ҳаёт сени қанақа даҳшатлари билан кутиб турганини. Дубляжга келсак, саноқли филмлардангина кўнглим тўлади, ўшалардан иккитаси аллақачон йўққа чиққан. “Маугли” билан “Сангам”нинг биринчи нусхаси ўчиб кетган. Қайта қилган дубляжимиз у даражада муваффақиятли чиқмади. Уч-тўртта филмни ҳисобламаганда, қолганлари ҳам деярли қўйилаётгани йўқ. Ҳолбуки, актёр сифатида юрагимнинг авра-астарини титкилаб ташлайдиган, кўпроқ меҳнат талаб қиладиган ролларга эҳтиёжим чексиз эди. Ортга қараб, ўтган йилларни бир-бир хаёлдан ўтказсам, барибир, актриса сифатида бахтли эканман.\nБахтим шуки, устоз Тошхўжа Хўжаев, Александр Гинзбург, Баҳодир Йўлдошевдек ўз касбининг пирига айланган режиссёрлар билан ишлаганман. Уччаласи ҳам бетакрор режиссёрлар. Булар актёр ишончини қозона олган эди. Шу сабаб ҳам биз образ яратишда кўзлаган мақсадимизга сўзсиз етолардик. Шундай ҳолатлар бўлардики, бугун ўз ижронгдан қониқасан, сенда осмонга кўтаргулик қадар ички қанотлар пайдо бўлади. Аммо эртасига недир бўлади-ю, кечаги ички парвоздан асар йўқ. “Эҳ, аттанг, мана бу ерини кучлироқ қилишим керак эди” деб ич-ичингни еб, ўзингни койийсан, лекин аслида томошабин кечаги ролингни қандай қабул қилган бўлса, бугунгисини ҳам шундай қабул қилган бўлади. Чунки режиссёр тўғри йўналиш берган. Шунинг учун ҳам эмоционал жиҳатдан томошабинга тўғри етиб боради.\nТошхўжа Хўжаев қўлида тарбияланган, Георгий Товстоногов мактабини кўрган Баҳодир Йўлдошев маълум вақт Гинзбург билан ёнма-ён ишлади. Баҳодирнинг илк ишлари ўз даврининг машҳур спектаклларидан бўлган. У театрга шамолдек шовуллаб кириб келди. Шу учун ҳам диплом асари Дюманинг “Ажал минораси”ни кўрган Гинзбург “Менга сенинг ёшлигинг, ғайратинг керак, сенга эса менинг кексалигим, тажрибам керак” деб айтган эди.\nГоҳида репетицияларига Баҳодирни олиб кирар, унинг фикрларини тингларди. Бундай муносабат — кекса авлод билан ёш авлод, яъни саҳна сардори билан ёш ижодкор орасида жуда камдан-кам бўладиган ҳолат. Унинг актёрлар билан ишлаш услуби Тўла акамникига яқин эди. Спектаклни тўлалигича тасаввурига тиклаб олар, унинг якунини ҳам олдиндан кўра оларди. Спектакл воқеалари кўз олдида намоён бўлар, ҳар бир образу эпизодларгача яққол кўрарди-да, тезроқ натижасини кўришга шошилар эди. Тонг ёришмасданоқ ишни бошлаб юборарди. Бунга актёрлар ҳам ўрганишганди. Аввалига актёрни ўз ҳолига қўйиб тушунтирарди. Қарасаки, актёр умуман тушунмаяпти. Саҳнага чиқарди-да, ўзи кўрсатиб берарди. Ҳатто, эмоционал жойларда, лабини қаттиқ тишлаганча, кўзёшларини тўхтата олмас эди… Чунки у ҳам устозига ўхшаган табиатан актёр. Унинг ижросини кўрган актёр тўғри йўл фақат шу деб ўзига сингдирарди. ўзини сира ҳам аямас, имкон қадар буюртма спектакллардан қочар, ўзига, кўнглига таъсир қилган асарнигина саҳнага олиб чиқишга ҳаракат қиларди.\n— Буни айтиш қийин. Менга уччаловиникиям тушунарли. Устозим Тошхўжа Хўжаев репетиция жараёнида, ўтирган жойларидан менинг сўзимни баланд овозда айтиб юборардилар. Шу ондаёқ ҳаммаси тушунарли бўлар эди. Баҳодирнинг услуби, ижоди менга яқин бўлганлиги учун унинг изланишларини сўзсиз қабул қилардим. Ўша вақтларда “Эксперимент нимага керак, театримизнинг анъаналарига тўғри келмайди-ку” деб эътироз билдирганлар ҳам бўлди. Мен ҳам анъаналарга таяниш тарафдориман, агар у ўз таъсир кучини йўқотмаган бўлса ва театрдаги ижодий ишларни янада юқорига олиб чиқа олса.\nЙўлдошев фикрларди. Тафаккур эса чек-чегарани билмайди. Ижодда мослашувчанлик ўзини оқламайди. Қолаверса, ҳамма учун умумий бўлган, ҳамма тушунадиган тилда асар саҳналаштиришни, ҳаммалашиб кетган услубни талаб қилиш нотўғри, бундай гўлларча муносабат санъатнинг имкониятларини чеклаб қўйишдан бошқа ҳеч нарса эмас. Ҳар бир режиссёрнинг ўз кўзи, талқини, яъни дасхати бўлиши даркор. Чунки томошабин савияси кўлмак сувидек бир жойда қотиб қолмайди. ўзгариб боради. Театрнинг нуфузини янада кўтарган “Қароқчилар”, “Рўйхатларда йўқ” спектакллари ўша изланишлар маҳсули. Бунда бетакрор Бримнинг декорациялари ҳам рол ўйнар эди, афсуски, бугунги авлод саҳнада “Юлдузли тунлар”ни кўрмагансизлар. Ана унда шоҳ ва шоир Бобурни кўрардингизлар.\n— Агар режиссёр диктатор бўлмаса, дуч келган йўловчи бир-икки кечага тунаб кетадиган карвонсаройдан ҳеч қанақа фарқи қолмайдиган ўлик театр бўлади. Бугун у режиссёр келиб спектакл қўяди, эртага бошқаси. Ўйлашимча, бугунги театримизнинг энг кемтик томони ҳам шунда. Актёрларимизнинг ишга муносабати шуни кўрсатяптики, гўёки театрда шунчаки рўйхатда тургандек, келиб-кетишади. Албатта, ҳар қанча уринманг бу билан “театр қуриб” бўлмайди.\nЧунки ҳар бир одам ўзича олам, ўзининг ички низомларига амал қилгани учун ҳам ўзича ҳақ. Мисол учун россиялик машҳур режиссёрлар марҳум Мейрхолд, Товстоногов ё Марк Захаровни олайлик. Буларнинг бари диктатор бўлган. Нима учун кўп йиллардан бери Захаровнинг “Ленком”и яшаб келяпти? Александр Абдулов: “битта муҳаббатим бор, у ўлгунимча ўзим билан қоладиган ягона муҳаббат — бу Захаровга бўлган муҳаббат”, деб бежиз айтмаган. Захаров қўлида икки йилча ишлаган актёрлар: “У бизга ҳеч овозини кўтармаган, лекин уни кўрсак титраймиз” деб айтишади. Улар бу одамни жуда ҳурмат қилади, ишонади. Унга сўзсиз бўйсунади. Албатта, мен режиссёр жоҳил, шафқатсиз бўлсин демайман. Биринчи ўринда у актёрларини жон-дилидан севиши шарт, шундагина уларнинг тақдирига бефарқ бўлолмайди.\n— Рол тақсимлаётганда режиссёр актёрнинг имкониятларини эътиборга олиши керакдир…\nАфсуски, бизнинг томошабинлар режиссёр бу асарни қандай саҳналаштирибди деб эмас, актёрларни кўргани келади. “Отелло”нинг мазмунини билади, лекин бу актёр Отеллони қандай ижро этибди деб актёр ўйинини кўргани келган томошабин, агар у зийрак бўлса, саҳна декорациясини кузатиб, рассомнинг яхши ишлаганига амин бўлади ва ким саҳналаштирибдийкан дея режиссёрга қизиқа бошлайди. Шундан сўнггина режиссёр иши кўринади. Масалан, Баҳодир Юлдошев шу даражага кўтарилган эдики, одамлар актёрларни эмас, режиссёр талқинини кўриш учун театрга тушар эди.\nСаҳнада, одамлар орасида илк бор журъат қилиб ўқиган шеърим Усмон Азимнинг “Ҳаёт қўшиғи” шеъри эди. Тақдир қаршисида чорасиз — кечиккан кўнгил изтироблари: “Ерга боғлаб қўйилганман илдизим ер остида, Кечалари шовуллайман боқиб бўйи бастингга… Ел кафтида олиб келган ҳар шивиринг дилимда…”\nҚаранг, банди муҳаббатни шоир қанақа ифодалаган! Бу туйғулар юрагимга ниҳоятда яқин…\nШеъриятни болалигимдан яхши кўрардим. Ҳамма ухлаб ётганда, ички ҳолатимга қараб такрор-такрор овоз чиқармасдан ўқирдим. Кўпчилик шеърни оҳанг берганча чиройли ўқийди. Лекин мен оҳанг бериб ўқий олмайман. Кўпроқ мазмунига эътибор бераман. Шарт эмас тиниш белгиларига, бўғинларига, оҳангларига, бир вақтда қофиясига тушавериш. Ёзган одам мисраларга юрагини берган, у ўз дардини ёзган, мен эса шеърнинг ичидаги юракни тинглайман. Шу сабаб ҳам ўқиётганда тиниш белгиларига аҳамият бермайман. Шеър замиридаги дард муҳим, ўзим қалбим билан етган, ҳис қилган изтиробни чиқазиб беришим\nшарт. Ўзимга таъсир қилган нарса, тингловчига таъсир қилади.\n— Римма опа, “Труд” газетасидаги интервюда Наталя Бондарчук “… мени саҳнада кўрган отам йиғлади, спектакл тугаганидан сўнг у мен билан актёрлик касбининг бевафоликлари ҳақида узоқ суҳбатлашди” дейди. Ўйлашимча, Сергей Бондарчукни изтиробга солган нарса сиз учун ҳам бегона бўлмаса керак…\n– Эҳ-ҳе, Бондарчук бундай дейишининг сабаблари кўп… Мисол учун “41- отилмасин” филмида бош ролни ўйнаган гўзал актриса Извитская қисматини олайлик. Хориждаям унинг довруғи кетган эди. Орадан кўп вақт ўтмасданоқ, уни кўкка кўтаришга сабабчи бўлган режиссёрлар назаридан қолиб, актрисани оқишлаган одамларнинг эсидан чиқади. Тасаввур қилинг, у осмонларга учиб юрган эди-ю, бирданига “тап” этиб ерга тушди. Фожиа шундаки, у машҳурликнинг алдамчи бўлса-да, ширин таъмини тотиб кўрган эди. Тўсатдан унутилиб кетиш ҳамманинг эътиборида бўлиб келган одам учун азоб. Хуллас, кўпчиликни ўзига маҳлиё қилган аёл ичиб-ичиб, ёлғизликда, оч қолиб, хор бўлганча ўлиб кетади. Артист эътиборга муҳтож. У имкониятини тўлалигича юзага чиқаришни хоҳлайди. Ичидан қайнаб келаётган куч унга тинчлик бермайди. Бунақанги тақдирлар, қисматлар камми?!\nУ шулар ҳақида гапираркан гарчи айнан Изолда Извитская қисматидек бўлмаса-да, ўзи учун қадрли, руҳан маслакдошлари устози Тошхўжа Хўжаевнинг қисмати, унинг сўнгги кунлари, ўз шогирдидан кўрган бевафоликларини, ношуд раҳбарлар туфайли юраги зада бўлиб кетган ўлмас санъаткор Ботир Зокиров ҳаётидаги нотекисликлар ҳақидаги ўзидек маҳзун ҳикоясига тўхталади…\nУмрни иғво, ҳасадлар билан емириб ташламасдан, нималардир қилиб қолишга улгуриш керак. Қайсидир актёр таниқли бўлишни, ҳамма уни таниб, тезда оғизга тушишни хоҳлайди. Аслида кўриниб туриш илинжида ўзини тўрт ёққа уравериш актёрни кўрсатмайди, аксинча кўмиб ташлайди. Бошқа актёрга умуман таниқли бўлишнинг ҳожати йўқ, ҳаттоки унга малол келади. У учун ҳайрат муҳим. Бу ҳайратни на шон-шуҳратга, на бойликка, ҳеч бир нарсага алишмайди. Табиийки, ҳайратни соғинган, қўмсаган одамнинг ўзи ҳам ҳайрат улаша олади.\nТаниқли бўлиш осон. Бу учун истеъдод керак эмас. Битта рекламага тушсангиз телевизорда сизни кунига 15-20 марталаб кўрсатса шунинг ўзи кифоя. Эртаси куни кўчага чиқсангиз “анави телевизорда чиққан” деб кишилар қўлини бигиз қилиб кўрсатади. Севикли бўлиб қолиш, уста даражасига етиб, машҳур бўлиш қийин.\n…Ўйлаб қарасам, умрим театр, дубляж, оналик вазифаси, шулар орасида зувиллаб ўтибди-кетибди. Аслида бу ҳаётда қила олишим мумкин ва шарт бўлган ишларни бажаришга улгуролмагандекман…\nРўзғор ташвишларининг ҳаммасини ўз бўйнимга олганим учун, жонингизни қадрига етмагансиз, деб яқинларим мендан ранжишади. Қай бир маънода улар ҳам ҳақ… Мисол учун, ҳар кир ювганда кўйлакнинг фақат битта жойини ишқалаверсангиз, бора-бора кийим ҳам айнан ўша жойидан йиртилади. Барибир мен афсусланмайман. Чунки ўша дамларда бу меҳнатларнинг машаққати сезилмаган, малол келмаган. Неки меҳнат бўлса, барини севганлигимдан, азбаройи оиламга бўлган муҳаббатим туфайли қилганман. Шунчаки бурч юзасидангина эмас! Қолаверса, атрофингдагилар учун ўзингни сарфлашни ўзгача гашти бор…\nҲатто раҳматли аям ҳам “рўзғорнинг ҳамма юкини ўз елкангизга олманг, аравани икковларинг бараварига тортинглар” деб койирдилар. Лекин бундай қилолмасдим. Ахир, у — ижодкор! Имкон қадар майда ташвишлардан, оилавий икир-чикирлардан аяшим шарт эди. Қон-қонимга сингиб кетган ҳақиқат шу эдики, менинг ишларим-вақтимданда кўра унинг ўй-фикрлари, лаҳзалари қимматли эди. Режиссёр рафиқаси бўлганлигим учун ўзимни асосий роллардан четга тортиб келсам-да, ҳар бир спектаклининг муваффақиятидан сархуш бўлганимдан барча чарчоғу кўнгилхираликларни унутиб, бахтиёр бўлганча яна кундалик ташвишларига шўнғиб кетардим, Ҳаёт шу тарзда ўтаверди… Эркин бир шеърни кўп ўқийди, маъноси деярли шундай: “Дунёга келдингми, бозорга бор-да кафанлик ол”…\nРимма Аҳмедова билан ўтган суҳбатларимизни, унинг ҳаётини ўзимдан ўтказар эканман ич-ичимдан шундай жавоб сизиб чиқади: бу аёл шунчаки яшай олмайди, шунчаки рол ижро этолмайди. Шунчаки эътибор, муносабат, ўзи айтганидек “шунчаки шимга дазмол босиш”… Умуман, у “шунчаки” сўзи билан чиқишолмайди. Шунинг учун ҳам унинг оғриқлари, дардлари, севинчию БАХТИ шунчаки эмас…\n2005 йил, декабр\nКУМУШГА АЙЛАНГАН МАСЪУМА\nҲузурига бормасимдан олдин адабиётшунос Шуҳрат Ризаевнинг: “Ҳаётда қандай оғир, вазмин, камгап бўлса, санъатда ҳам шундай яшаб келяпти. Аммо унинг изтироб ва оғриқлар билан лиммо-лим қалбини, дод солса, исён кўтарса, дунёни бузарлик қудрати, қуввати борлигини Римма Аҳмедова санъатидан том маънода баҳра олган нозик фаҳм ва дидли ихлосмандлар ҳамиша сезиб юришади. Агар ўзбек актёрлик санъатида Римма Аҳмедованинг фақат у билангина барҳаёт ўрни бор десам ҳақиқатга яқинлашган бўламан. Билмадим, ҳар қалай менга ўтган ва ўтмаган аёл актрисаларимиз ичида Римма Аҳмедова деган ҳодиса энг маҳобатлиси бўлиб туюлади. Чунки у ҳеч қачон томошабин кетидан юрмайди, эргашмайди, балки аксинча эргаштиради, ундан баландроқ юради. …У кўп нарсага файласуф нигоҳи билан қарайди. Дунё ишларини файласуфона мушоҳада этади.” (1), дея кўнглининг туб-тубидан чиққан самимий эътирофини қайта-қайта юрагимдан ўтказдим.\nСанъаткорнинг руҳни ибодатга келтирувчи, ҳа-ҳа, айнан ибодатга келтириб, покловчи овозини эшитиш учун баҳога ҳаддан ташқари хасис, тажанг домланинг сабоғини қолдириб, юрак ҳовучлаганча “Инсон қалби ҳақида қисса” филмини кўрган кунимни ҳамон қўмсайман. Ўшанда мен англаган бирдан-бир ҳақиқат шу эдики, филм қаҳрамони — туйғулар олами бой бемор шоиранинг хаста, лекин ҳассос юраги аслида биргина овози билан унинг образини яратаётган Санъаткорим кўксида уриб турарди. Шу сабаб бўлса керак, гарчи дубляж санъатида икки мингга яқин образларни яратган бўлса-да, Римма опа йиллар давомида ўзига ҳам қадрдон бўлиб қолган беғубор Наташа Ростова билан нозик қалбли ўша шоирани айрича меҳр билан эслаб келди. Чунки бу қаҳрамонларнинг дарди, шикаста туйғулари унга бегона эмас эди…\nБу Аёллар дунёсида камалакнинг турфа рангларини эслатувчи инсоний хислатлар, гоҳида ақлданда юксалган ҳиссиёт, туйғулар нафислиги билан боғлиқ ички ҳамоҳанглик мужассам. Бир неча йиллар олдин актрисанинг бетоблигини эшитишим биланоқ ўзи ардоқлаган ўша Шоиранинг дардманд юраги қулоғим остида ураётгандек бўлганди. Кўз олдимда илтижоли нигоҳларини ўзининг суюкли жарроҳидан бир зум ҳам узолмаётган, икки ўт — бурч ва муҳаббат оловида қоврилаётган, бедаво дардга йўлиққан Аёлнинг шоирона қиёфаси гавдаланганди. Нима учундир унинг ўзини учратгунча кўпроқ шу ҳолатда такаввур қилар эдим…\n…Истараси ниҳоятда иссиқ, туйғулари паришон юзига майин қалқиб чиққан, маҳзун қиёфали, ҳар қандай ҳолдаям дилбарлигича қолган, сочлари кумушга айланган маъсума Аёл. Унинг муҳаббатга айланган маъюс кўзларида юракни уйғотадиган илиқ ҳарорат мужассам. Актрисанинг ўйчан қиёфасига ёшликка хос лирика ҳам сингиб кетган эди. Бу унинг ниҳоятда нозикхаёл эканидан дарак берарди. Мана шу ҳолатда кўнглимни найнинг дилўртар навосидек титратди. Ва бу ҳазин куй кўмагида гўёки юрагимни кафтимга олиб томоша қилгандек бўлардим…\nҲа, аҳён-аҳёнда бу найдан кўнгил қулфини очиб ташлайдиган ўйноқи-шўх наволар янграрди. Барча истеъдодли инсонлар цингари юмор туйғуси у учун ҳам бегона эмас эди. Ўз ҳолатидан кула оларди, кулгандаям мазза қилиб, яйраганча армонсиз куларди. Баъзан биз дардидан маъюсланиб қолсак, ўзини “айбдор” сезиб хижолат чекар, “мени кечиринглар” дегандек илтижоли боқарди. Муносабатларимизда ёшимиздаги қирқ йиллик масофа ҳеч сезилмаган, олдида ўзимни ниҳоятда эркин сезардим, юрагим эрк шаробидан тўйиб ичаётгандек бўларди. Ҳар гал суҳбатлашганда амин бўлардимки, бу аёлда камдан-кам одам эришиши мумкин бўлган, ҳар қандай чиройдан-да юксак, турмушнинг телба шамолларидан ғолиб руҳий юксаклик мавжуд эди. Актрисанинг ўй-мулоҳазалари ҳеч қачон кексалик нишонаси бўлмиш панд-насиҳатга айланмади. Ҳаётни айрича муҳаббат билан севиб, уни теран тушунар, назаримда бу туйғуни сўнгги лаҳзасигача суҳбатдошларига ҳам юқтиргиси келарди.\nАлександра турмуш ўртоғини ўн бир йил кутади. Тақдирга тан берган она: “Болам, шунча кутдинг, уволингга қолмай, турмушга чиқ,” дея келинига рухсат беради. Бироқ Ашургинасининг ёлғиз ёдгорини ўзи билан олиб қолади. Невараси кўнглининг кемтиклиги билинмасин дея эски шаҳардаги бозорда тарозибонлик қилиб неки тансиқ нарса кўрса нуридийдасига илинади. Бола онамнинг олдига бораман, деса ҳам ёлғиз юборишга кўзи қиймас эди. Негаки, бошқа турмуш қуриб, кетма-кет фарзандлик бўлган Александранинг тинч турмушига халал бергиси келмас эди.\n“Ўзимча ойим(бувим)дан кўп ранжирдим, — дея эслайди Римма опа. — Институтда ўқиб юрган кезларим тадбирлар — ижодий кечалар тез-тез бўлиб турарди. Шунда гоҳида кечгача қолиб кетар эдик. Уйга қайтаётганимда, қачон қарамай ойим кўчага чиқиб, мени кутиб ўтирардилар. Хоҳ қаҳратон қиш бўлсин — хоҳ ёз. Мен эса у кишини уришаман “Ойи, маҳалладаги аёлларга гап кўпайтириб нима қиласиз: “Бояқиш, кечгача Ирисхонни кутиб кўчада дийдираб ўтирибди” дейишади…”\n“Маъракалари ўтгач, институтдан келаётсам, раҳматли ойим мунғайибгина мени кутиб ўтирадиган симёғоч остидаги курсича бир четда ағанаб ётибди. Уй қоп-қоронғи. Кўнглим каби йилт этган ёруғлик ҳам йўқ… Шунда Кимни йўқотганимни англаб етдим. У киши: “Чироғим, мендан хафа бўлма. Бир кун келиб афсусланишингни ҳеч хоҳламайман. Унда кеч бўлади. Ўз ҳолимга қўй мени. Қўшнилар гапи билан иш қилмайман-ку! Кўчага чиқиб сени кутишга кучим етяптими, бу ҳам ғанимат. Лекин, болам, шуни бил, сени мендек ҳеч ким кутмайди. Бошингга тушганида биларсан,”дер эдилар. Бувимни вафот этганларидан кейин тушундим…\nЭнди эса ҳар тонг уйғониб у кишининг руҳидан кечирим сўрайман: “Ойижон, мен ғофилни кечиринг, мана бугун мен ҳам сизнинг аҳволингизга тушдим.” Назаримда, ҳали ҳам у киши «Ирис болам, қийналдингми”, деб мўлтираб тургандай…”\nБироқ ҳаёт довонлари Анор хола дилбандини канъатнинг арзандасига эмас, ҳақиқий фарзанди — меҳри учун жазога маҳкум этилган жафокаш Корделиясига айлантирди. Актриса ҳам бир вақтлар саҳнада образини яратган қаҳрамонидек туйғуларини ошкора намоён этавермас, меники-сеники дея саҳнани кураш майдонига айлантирмасдан ўз сукутига ғарқ бўлганча, ички саволларига жавоб изларди.\nРимма Аҳмедова саҳнада чуқур фожиавий образлар ёки ўткир драматизм руҳидаги қаҳрамонларни ҳамда комик ролларни яратаётганда фақат бир нарсани — томошабинлар актрисанинг оғзидан чиқаётган сўзларни эмас, чунки бу сўзлар муаллифники, актриса қалбига қулоқ солишини, шу сўзларни айтаётганда қандай оғриқларни ўзидан ўтказаётганини тушунишини орзу қилар эди. Умри шомида “Юлдузли тунлар” спектаклидаги Хонзодабегим қисматини кўп эслади. Яъни бу образни саҳнада қандай гавдалантирганини эмас, асло!.. Фақат яқин кишисининг бахти учун ўзининг орзуларини, келажагини қурбон қилган Аёл дардини ўйларди. Ўйлаган сари ўзи ҳам унинг дунёсига чўкиб борар эди…\nУнинг Ўзбек миллий театри саҳнасида кўрган сўнгги спектакли “Дарахтлар тик туриб жон беради” саҳна асари эди. Бу пьеса актриса учун алоҳида қимматга эга. Негаки, бир умр шу асар хаёли билан яшади. “Гинзбург “Ричард ИИИ”ни фақат мен қўя оламан, бошқа ҳеч ким мендек қўя олмайди”дер эди. Буни такаббурликка йўймаслик керак.\nРежиссёр бир асарга қўл урар экан, ўша асар ҳақида мана шундай даъвоси бўлиши шарт. “О, классика! Жаҳон драматургиясидан албатта саҳналаштиришим лозим”, деган ҳавойи хоҳишнинг ўзигина ҳеч нарса қилолмайди. Яъни етук спектакл учун яхши асарнинг фақат ўзи камлик қилади. Бунда ҳеч кимни такрорламаган режиссёр нигоҳи зарур. Асарнинг саҳнавий варианти тўлалигича хаёлда етилиб пишмасдан қўл урмаслик керак… Ҳозир мен тасаввуримда Кассонанинг бу асарини тўлиқ кўряпман. Шу асар орқали ичимда қолиб кетаётган гапларни айтмоқчи эдим. Яъни инсон энг оғир дақиқаларда ҳам қанчалик қийин бўлмасин тўғри қарор чиқара олиши шарт. Ҳеч қурса ўлаётганчоғида ҳақиқатнинг кўзига тик қарай олиш учун ўзида куч топсин. Қанийди имкониятим бўлганда эди. Ҳали режиссурага қўл уриш учун вақт бор деб ўйлардим. Афсус кеч бўлди. Жуда кеч….”\nЎзим “Дарахтлар тик туриб жон беради” спектаклини театр саҳнасига кўрмасимданоқ, Римма опа орқали асар ҳақида тасаввурга эга эдим. У киши ҳар бир ролга алоҳида тўхталиб, ўзининг саҳнавий вариантини айтиб берган эди. У ҳолатга кирганча асардаги диалогларни менга айтиб бераётган кезда танасидаги оғриқларни тамоман унутарди, назаримда.\nКейинчалик спектаклдаги бош қаҳрамонлардан бирининг ижросидан опа жуда хафа бўлди. Куюнганча “Унинг қаҳрамонини олижаноблиги, самимияти қиёфасида акс этиб турган бўлиши керак. Бу актёр эса ясама табассум билан саҳнага “мана мени кўриб қўйинглар” деб савлат тўкиб юради. Шунчаки матнни ёдлаб олган, холос. Қиёфаси шу қадар расмий, қуп- қуруқки, яқин кишисининг жанозасида ҳам ўз авторитетини ўйлайдиган чиновникни эслатади”.\nБугун 17 октябр. Эртага иккинчи бор жарроҳ столига ётади… Одатдагидек ишдан вақтли чиқиб шошганча Чилонзордаги касалхонага отландим. Палата эшигини секин очган кўйи оҳиста қадам ташлайман. Ўнг қўлини пешонасига қўйганча ётарди. Назаримда ухлаётгандек. Каравот ёнидаги стулда букланган қоғоз тусида-хатчўп қистирилган китоб. Эрнест Хемингуей: Қўнғироқлар кимга чалинади”…\nЭҳтиёткорлик билан бемор ёнига чўкдим. Ўзимча Унинг ҳароратини, қайноқ тафтини туйгим келар эди. Бир текис нафас оляпти. Қип-қизил яноқлари лов-лов ёнаётгандек. Тана ҳарорати кўтарилганга ўхшайди. Албатта бу операцияга кираётган пажмурда жон учун яхши аломат эмас…\nКўнглим бузилди… Имкон қадар кўз ёшларни кўрсатмаслик керак.\nЎн дақиқаларча унга термулиб ўтирдим. Нурли кунларга ишонишга ҳарқанча уринмай, югуриб ўтаётган бу дақиқаларнинг ғаниматлигини бутун вужудим билан ҳис қилиб турар эдим. Ўша дамда бу лаҳзаларни тўхтатиб, уларда яшай олмаётганим алам қиларди. Илк бор одамзотнинг энг улкан, буюк ва шафқатсиз армони ҳам мана шу такрорланмас ВАҚТ — ҳаммамизни ўзи билан оқизиб олиб кетаётган онлар, бизни емираётган лаҳзалар экани юрагимни тирнади… У уйғонди. Унга томон янада яқинроқ сурилдим. Қўлларини кафтимга олдим. Ҳамишагидек ҳазин жилмаяди:\nИшларимни сўради, бироз ҳасратлашдик… Сўнгги нафасигача, бошидаги оппоқ толалардан товонига қадар Оналик ишқи унинг бутун борлиғини ёндирар эди. Умуман муҳаббат ўтида кул бўлгунча ёниб яшаш бу Аёл ёзуғи экан…\nЎшанда ўзини олдинда кутиб турган йўқлик манзили эмас, асосан боласининг мавҳум кўринаётган тақдири адоқсиз ўйга солиб, безовта қиларди…\nҲатто суҳбат орасида ўзини тетик сезгач, латифа айтиб мени кулдирган ҳам бўлди. Унинг ҳамма оғриқларини борлигича ҳис қилиб турибман. Ночорман…\nШунда бўғзимга тахирдан-тахир йиғи тиқилди…\nҚарасам, Унинг-да кўзларидан ёш сизиб чиқяпти. Гўёки кўзёшларни яшириш илинжида кафтимда турган қайноқ қўлларига лабимни босаман. Шунақа иродасизман… У яна ўша машъум, лекин ҳеч бир банда қочолмайдиган мавзудан гап очди.\nМенинг тентакларча ўпкаланаётганимни тушунди-да, қўлларимни кафтига олиб маҳкам қисди. Ундаги ҳарорат энди менинг вужудимга ўтгандек гўё…\nТанам ёқимли, бироқ ниҳоятда омонат ҳисни туйди. Бу ҳисни шууримда мангуга муҳрланиб қолишини хоҳлардим. Балки у бу сўзсиз таскини билан менга ёш бола эмассан, ўзингни қўлга ол ёки одамзод ҳаммасига чидаган, сен ҳам кўникасан, демоқчи бўлдими билмадим.\nМени сиздан ўтинчим, юрагингиздан нафратни қувинг, юракни нафрат кемиради. Заррача бўлса-да, ҳеч кимга нисбатан юрагингизда адоват қолдирманг. Ундан кўра одамларга Аллоҳдан инсоф сўранг. Севинг… Улар ҳам ўзича ҳақ. Ҳар ким ўз бахти учун курашади. Мен ҳаммасини астойдил кечирганман, кўнглимда кек қолмаган. Бу менинг ҳаётим эди. Шунингчун ҳеч кимни айбдор деб айтолмайман. Ҳар қандай ҳолатдаям, агар мен Ўзбекистонда эмас, бошқа мамлакатда туғилганимдаям барибир шу қисматни яшаб ўтардим. Ҳеч ким ўзидан қочиб қутулолмаган.\nЭдип… биз! Ҳа, у бизнинг замондошимиз. Ундан кўра ҳаммамизнинг билиб-билмай қилган гуноҳларимиз учун Аллоҳ олдида тавба-тазарру қилиш керак. Жон болам, улар учун ҳам ибодат қилайлик…\n— Эй, к-э-л-дииз…\n1 Ш. Ризаевнинг ушбу мақоласи дастлаб “Ўзбекистон адабиёти ва санъати” газетасида чоп этилган. Кейинчалик муаллиф “Саҳна маънавияти” китобига жузъий ўзгартириш билан “Ўзни сарфлаш санъати” сарлавҳасида киритган\n2007 йил, феврал\nTeg(lar) Iqbol Qo'shshayevaRimma Ahmedova


Туркияда Сурия ва Ироқдаги сценарий амалга оширилмоқчи\n00:07 / 06.08.2017\nТеррорчиларнинг мақсади бузуқ мафкурани жумладан ёшлар ўртасида тарқатиш ҳисобланади, деб айтди Туркия президенти Ражаб Тоййиб Эрдўған.\nУнинг айтишича, Курдистон ишчи партияси террорчилари Туркиянинг ўсиб келаётган авлоди билимсиз ва диндан йироқ бўлишларига интилмоқда. "Террорчилар масжидга борувчи диндорлар ҳеч қачон террорчиликни қўллаб-қувватламасликларини яхши биладилар", деб айтди Эрдўған.\nУнинг эътиборини турли даражадаги бир қатор шахслар Туркиянинг янги авлоди салоҳияти борасида пессимистик фикрлар билдираётганлари жалб қилди. "Шахсан мен аксинча позицияни қўллаб-қувватлайман. Мен ёшларга ишонаман. Туркия фуқароларининг янги авлоди ўз давлати тарихи ва маданиятидан яхши хабардор, турли соҳаларда муваффақиятларга эришмоқда. Шу сабабли биз 2053 ва 2071 йилгача даврларга мўлжалланган лойиҳалар эстафетасини ёшларга ишонч билан берамиз", деб айтган Эрдўған.\nЭрдўған КИП террорчилари Туркиянинг ёш авлодига ҳеч нарса ваъда қилолмаслигини айтди. "Террорчилар ҳис-туйғулардан маҳрум бўлганлар, раҳм-шафқат ва ҳурмат нималигини билмайдилар. Улар энг катта зиённи болаларимизга етказади. Мактаблар, ётоқхоналар, ўқитувчилар кўпинча террорчилар ҳужумлари объектларига айланиши тасодиф эмас", деб таъкидлаб ўтди Эрдўған.\nЭрдўғаннинг айтишича, Туркия душманлари террорчилик ташкилотларини бир мақсадда – Анқара манфаатларига максимал путур етказиш учун қўллашда давом этмоқдалар. "КИП террорчилари ва Фатҳулла Гулен оқими ягона мақсад учун мўлжалланган", деб айтди Эрдўған.\nЭрдўғаннинг таъкидлашича, тарих давомида Туркия халқи бир неча бор миллатлараро, динлараро ва мафкуравий парчалаш уринишларига қарши турган. "Бугунги кунда Сурия ва Ироқдаги жараёнлар ҳаммага маълум. Шундай сценарийларни Туркияда амалга оширишга ҳаракат қилинмоқда, бироқ биз бунинг юз беришига йўл қўймаймиз", деб таъкидлаб ўтди Эрдўған.\nЭрдўған шунингдек ИШИД фаолиятига эътибор қаратди. "Муайян кучлар ИШИДни яратиб, дунёда аксилислом кайфиятининг тарқалишига кўмак берган. Бошқача йўл билан мусулмонлар қонини тўкишнинг иложи йўқ", деб айтган Эрдўған.


..:: ISLOM.UZ ::.. - Акс- садо (Болалар учун)\nАкс- садо (Болалар учун)\nРамзий кичик ёшли бола. Ҳар куни далада ишлайдиган отасига тушлик овқат ташийди. Бир куни узоқ тепаликдаги қоялар бағрида шакли ноаниқ бир нарсани кўрди. Шунда Рамзий у кўтарилиб турган тошни ўзига ўхшаган бир бола деб ўйлаб, “Бу ёққа кел”, деб бақирди. Қоялардаги тошлар орасидан ҳам “Бу ёққа кел”, деган овоз эшитилди. Рамзий акс- садо нима эканлигини билмасди. Шунинг учун тепаликда бир бола тошлар панасига беркиниб уни масхара қилаяпти деб ўйлади. Рамзий яна шундай деб бақира бошлади: Менга ўзингни кўрсат, бўлмаса афсусланиб қоласан! Ҳалиги товуш ҳам “Менга ўзингни кўрсат, бўлмаса афсусланиб қоласан!” деб жавоб қайтарди.\nБутун вужудини ғазаб эгаллаган Рамзий яна бор кучи билан бақира бошлади: Чиқ бу ёққа, қўрқоқ! Яна ҳудди шу сўзларни эшитгач тепаликка қараб то чарчагунича югура кетди. Тепаликда ҳеч кимни кўрмаган Рамзий бу мағрур бола бошқа жойда беркиниб турибди деб ўйлади. Ўша лаҳзада у бу болани тутиб олса унга кўп нарсаларни қилиши мумкинлиги, бу қўрқоқ болада унга кўриниш учун жасорат йўқ эканлиги қабилидаги тилига келган сўзларни айтиб қояларга тирмаша бошлади.\nБирдан Рамзийнинг эсига унинг кўпроқ ўйнаб қолиши натижасида отасининг қорни қаттиқ очиб уни пойлаб тургани тушиб қолди. Ахийри бу болани қидиришдан воз кечди. Далага етиб келганида отасига нима бўлганини гапириб берди. Отаси унга ушбу ҳикматли гапни эслатди: “Кимки фақат ўзи рози бўлган нарсаларни гапирса, ўзи норози бўладиган нарсаларни эшитади”.\nАгар Рамзий жанобимиз Расулуллоҳ С.А.В. нинг ушбу ҳадисларини билиб олганида жуда яхши бўларди. У Зот шундай деганлар:\nКимки Аллоҳга ва Охират кунига ишонса фақат яхши гапни гапирсин ёки жим турсин! (Бухорий)


Ўзбекистон Республикаси Адлия вазирлиги - “МАДАД” Адлия вазирлиги томонидан давлат рўйхатидан ўтказилди\n13:12:32 (GMT +5), Шб, 6 июн 2020\n“МАДАД” Адлия вазирлиги томонидан давлат рўйхатидан ўтказилди\nМаълумки, Адлия вазирлигининг таклифига асосан Аҳолига ҳуқуқий ахборотни етказиш ва юридик ёрдам кўрсатиш тизимини янада такомиллаштириш чора-тадбирлари тўғрисидаги Ҳукумат қарори (741-сон, 06.09.2019 й.) қабул қилинган эди.\nҚарор билан “МАДАД” – муассаса шаклидаги нодавлат нотижорат ташкилоти ташкил этилди.\nМуассасанинг асосий мақсади аҳолига беғараз ҳуқуқий ёрдам кўрсатиш йўли билан уларнинг ҳуқуқий онги ва ҳуқуқий маданиятини оширишга кўмаклашишдан иборат.\nМуассаса таъсисчиларининг 2019 йил 9 сентябрдаги қарори билан Турсунов Тулкин Мирзаевич “МАДАД” – нодавлат нотижорат муассасаси ижрочи директори лавозимига тайинланди. Муассаса 2019 йил 12 сентябрь куни Адлия вазирлиги томонидан давлат рўйхатидан ўтказилди.\nЭслатма тарзида айтиб ўтамиз, ушбу муассаса вазирлик ташаббуси билан ташкил этилди.\n“Мадад”нинг асосий вазифалари:\nБиринчидан, фуқароларга ҳуқуқий масалалар бўйича онлайн маслаҳатлар ва тушунтиришлар бериш йўли билан бирламчи бепул юридик ёрдам кўрсатади;\nиккинчидан, фуқароларнинг ҳуқуқий билимларини ижтимоий-сиёсий соҳадаги ўзгаришлар билан уйғун равишда ошириб бориш учун кўнгиллиларни жалб этади;\nучинчидан, фуқаролар томонидан ҳуқуқий маслаҳат беришга оид сўровларни таҳлил қилиб боради. Таҳлил натижаси бўйича ҳуқуқни қўллаш амалиёти ва амалдаги қонунчиликни такомиллаштириш юзасидан таклифлар ишлаб чиқади;\nтўртинчидан, аҳолининг ҳуқуқий онги ва ҳуқуқий маданиятини юксалтиришда инновацион усуллар, хорижий давлатларнинг бу борадаги ижобий тажрибаларини амалиётга татбиқ этади;\nбешинчидан, “Advice.uz” (e-maslahat.uz) ҳуқуқий ахборот порталини мунтазам равишда юритади ва янгилаб боради.\nМуассаса республикамизнинг 14 та ҳудудидаги бўлинмалари, шу билан бирга, туман (шаҳар)ларда фаолияти йўлга қўйиладиган ҳуқуқий маслаҳат бюролари орқали хизмат кўрсатади.


10:49 / 09 апрель 859 pdf Ўқиш режими + -\n«Борлиқ ўз-ўзидан пайдо бўлган, деган назариялар унинг бошланишини аниқлашдан ожиздир. Улар «ҳамма нарса биринчи бошланишида ўз-ўзидан бўлиб қолган», дейишдан нарига ўта олмайдилар. Нарсаларнинг ўз-ўзидан вужудга келиши тўғрисидаги фикр Аллоҳнинг борлигини тан олмайдиганлар ўйлаб чиқарган гаплардир. Аслида диний эътиборни четга қўйиб қараганда ҳам, Аллоҳнинг борлиги тўғрисидаги фикр, нарсалар ўз-ўзидан пайдо бўлган, деган фикрдан кўра ақлга ва мантиққа яқинроқдир. Ҳеч шубҳа йўқки ва бўлиши ҳам мумкин эмаски, борлиқдаги ажойиботлар уларнинг барчасининг яратувчиси борлигига қатъиян далолат қилади. У ўз-ўзидан, пала-партиш ҳолда вужудга келган эмас».\n09:00 / 09 апрель 598\n11:41 / 09 апрель 314\n664 13:30 / 07 май\n695 09:40 / 27 март\n1021 09:40 / 05.09.2020\nДарҳақиқат, Ҳиро ғорида фариштани кўрган кундан бошлаб, ўтган 20 йил дунёни ўзгартириш учун кифоя қилди. Ҳижознинг қуруқ қумларига янги тухум сепилди. Бу уруғ давоми...\n1489 10:50 / 23.08.2019\n59417 11:58 / 10.10.2018\n73071 11:56 / 10.10.2018


21:12 / 17.09.2016\n“Мен Нукусда туғилиб, вояга етдим. Бу шаҳарда мактаб йилларим ўтди. Ёшлигимдан математикага қизиқиб келдим. Турли олимпиадаларда қатнашдим. Шунингдек, инглиз тилини ўргандим. Қайсидир соҳани танлаш керак бўлган пайт мен Ўзбекистон Миллий университетининг иқтисодиёт факультетига топширдим. Аввалига менга барчаси қизиқ туюлди, кейин эса гуманитар фанлар мен учун эмаслигини тушуниб етдим. Бир куни учинчи босқичда курсдошларимдан бири талабалар учун бепул дастурлаш курси очилаётганини айтиб қолди. Бир неча дарслардан сўнг дастурлаш бошқаларга нисбатан айнан мен қизиққан соҳа эканлигини англадим. Уч ойлик курсдан сўнг бизда якуний лойиҳалар ўтказилди. Лойиҳалар натижасига кўра, Тошкент компаниялари амалиёт ўташ учун талабаларни танлаб олишди. Шундай қилиб, мен компанияларнинг бирига қабул қилиндим ва у ерда 6 ой ишладим. Бу эса менга қимматли тажриба бўлди. Ўқишимни тугатгач, ким бўлиб ишлайман, деган савол мени қийнарди. Мен АТ компанияларининг бирида ишлашга қарор қилдим”.\n"Facebook’га ишга кириш осонми? Жавоб қуйидагича: мукаммал бўлишга интилиш керак. Икки йил аввал мен бу ерда ишлашим мумкинлигини тасаввур ҳам қила олмасдим. Олти йил аввал мен Жанубий Кореяда таҳсил олишим ва Samsung’да ишлашимни хаёлимга ҳам келтирмаган эдим. Саккиз йил аввал, дастурчи эмас, иқтисодчи бўламан деб юрардим. Барчаси ўзгача тус олди, муҳими, ўзликни қидириш, янги билимларни излаш. Мен нукуслик оддий йигитман ва бунинг уддасидан чиқдим. Сиз ҳам бунга эриша оласиз. Муҳими, бунга ишониш ва ўз устида ишлаш".\nFacebook стартап компания офис


Бухорода 35 нафар бемор тузалди, соғайганлар 1500 га яқинлашмоқда - EFFECT.UZ\nБухоро вилоятида навбатдаги 35 нафар коронавирусга чалинган бемор тўлиқ соғайди. Бу ҳақда ССВ матбуот хизмати хабар бермоқда. Соғайганлар вилоят соғлиқни сақлаш бошқармаси масъуллари иштирокида реабилитацияга кузатилди.\nШифо топганларнинг 20 нафари Россиядан чартер рейс билан Бухорога олиб келинган ва карантинга олинган. Коронавирус инфекцияси тасдиқлангач, шифохонага жойлаштирилган. Қолган 15 нафари эса коронавирусга чалинганлар билан мулоқотда бўлиб, касалликни юқтириб олишган. Ҳудудлар кесимида оладиган бўлсак, 16 нафари Бухородан, Самарқанд ва Қашқадарёдан 4 нафардан, Қорақалпоғистон Республикаси, Фарғона, Наманган, Жиззахдан 2 нафардан, Навоий, Хоразм ва Сурхондарёдан 1 нафардан. Уларнинг 26 нафари эркак, 9 нафари аёллар бўлиб, энг ёши каттаси 83 ёшли отахон бўлса, энг ёши кичиги 4 ёшли бола.\nБухоро вилоятида асосан хорижий давлатлардан чартер рейслар билан олиб келинган фуқароларимиз орасида коронавирус инфекциясига чалиниб даволанаётган 434 нафар бемордан эндиликда 367 нафари бутунлай соғайди. Айни пайтда қолган 67 нафар бемор даволанмоқда.\nМаълумот учун, ҳозирда Ўзбекистон бўйлаб коронавирус инфекциясидан соғайган беморлар 1440 нафарни ташкил этмоқда


Арнольд Шварценеггер чумчуқ билан нонушта қилди (Видео) » Ўзбекистон янгиликлари – Zamin.uz\nАфсонавий Голливуд актёри Арнольд Шварцнеггер ўзининг Твиттер саҳифасига нонуштасини чумчуқ билан баҳам кўраётгани акс этган видеолавҳани жойлаштирди, деб хабар берди “Даракчи” нашри.\nИжтимоий тармоқларда актёр стол атрофида ўтириб, нонушта қилаётгани акс этган. Ёнига учиб келган чумчуққа у нон бўлакларини тутган. Актёр ўзининг бу ҳаракатини “Нонуштамни бошқалар билан бирга баҳам кўришни ёқтираман”, деб изоҳлаган.\nВидеоролик 1,7 минг ретвит ва 4,5 минг лайк тўплаган. Шварцнеггернинг ўзини ижтимоий тармоқлар фойдаланувчилари “ҳимоясиз ва оч-наҳор қушларнинг дўсти”, деб номлаган.\nТеглар: келган Твиттер бирга Нонуштамни бошқалар ёқтираман\nСайёҳнинг Буюк Хитой девори ёнида тушган сурати барчани лол қолдирди (Фото)\n23:29 / 01-02-2017\n14:54 / 10-12-2016\n17:29 / 26-11-2016


Бош сахифа > Янгиликлар > САЙЁР ҚАБУЛ ДАВОМИДА 1 НАФАР ШАХС ЖАЗОНИ ЎТАШДАН МУДДАТИДАН ОЛДИН ОЗОД ҚИЛИНДИ.\nСАЙЁР ҚАБУЛ ДАВОМИДА 1 НАФАР ШАХС ЖАЗОНИ ЎТАШДАН МУДДАТИДАН ОЛДИН ОЗОД ҚИЛИНДИ.\nКуни кеча Конимех туман Халқ қабулхонаси билан ҳамкорликда сайёр қабул ташкил этилди.\nСайёр қабуллар жараёнида жиноят ишлари бўйича Навоий вилоят суди, фуқаролик ишлари бўйича Навоий вилоят суди, Навоий вилоят маъмурий ва иқтисодий судлари раислари ва ўринбосарлари тадбиркорлик субъектлари вакиллари ва фуқароларнинг шикоят, таклиф ва мурожаатларини тинглади.\nЖумладан, қабул жараёнига жиноят ишлари бўйича вилоят суди томонидан фуқароларнинг 2 та мурожаати, фуқаролик ишлари бўйича вилоят суди 6 та мурожаатлар ўрганилиб, мазкур мурожаат муаллифларига тегишли ҳуқуқий тушунтиришлар берилди.\nШунингдек, сайёр қабуллар давомида жиноят ишлари бўйича Конимех туман суди томонидан 1 нафар шахс жазони ўташдан муддатидан олдин озод қилинди.\nМаълумот учун, тадбиркорларнинг мурожаатларини қонун доирасида ҳал этиш мақсадида барча судларда ҳар ҳафтанинг жума куни “Тадбиркорлар куни”, шанба куни “Очиқ эшиклар куни” деб белгиланди.\nКўрилганлар сони: 1393


Куни-кеча “Голден телеком” компанияси “Buzton”нинг 54 фоиз акциясини 2 миллион 800 минг долларга сотиб олди.\n“Голден телеком” компанияси вице президенти Олег Маливнинг таъкидлашича, компания “Buzton” билан акцияларни сотиб олиш бўйича анча вақт музокара олиб борган. Айни пайтда Ўзбекистон “Голден телеком”да телекоммуникация соҳасидаги стратегик инвестор сифатида қизиқиш уйғотади. Бу борада Қозоғистон билан қилинган ҳамкорлик Осиёга инвестиция киритиш фойдали эканини кўрсатган.\nО.Маливнинг сўзларига қараганда, “Голден телеком” “Buzton”ни ривожлантириш учун сармоя киритиш мажбуриятини олган. У эса, энг аввало, мижозларга янада яхшироқ хизмат кўрсатиш имкониятини яратади. Шунингдек, алоқа ва юқори суръатли Интернетни ривожлантириш бўйича ҳам иш олиб борилади.\nО.Малив ўз компанияси Ўзбекистон бозорига кириб келгач, бу ерда ишлашга халақит берувчи жиддий хатарни кўрмаётганини билдирди.\nЎзбекистон ҳукуматига қарашли бўлган “Ўзбектелеком” компанияси рақамли телефон хизмати кўрсатиш бўйича “Голден телеком”га ҳақиқий рақобатчи бўла оладиган компания ҳисобланади. Чунки сўнгги йилларда “Ўзбектелеком”нинг ҳам фаолият доираси кенгайди, техникавий имкониятлари ошди. Компания раҳбари ўринбосари Эргаш Аллаевнинг билдиришича, “Ўзбектелеком” асбоб-ускуналарининг 40 фоизи замонавийларига алмаштирилган. Вилоятларда ҳам босқичма-босқич янги станциялар ўрнатилмоқда.\nЭ.Аллаевнинг фикрича, “Голден телеком”нинг Ўзбекистон бозорига кириб келиши рақобатни ривожлантиришга, алоқа хизмати сифати яхшиланиши ва нархлар тушишига олиб келади.\nМутахассисларнинг таъкидлашича, “Голден телеком” МДҲ телекоммуникация бозорининг катта қисмини эгаллашга ҳаракат қилмоқда. 1996 йилда компания Украинада ҳам иш бошлаганди. 1999 йилда эса Қозоғистонга кириб келди. Энди Ўзбекистонда ҳам фаолият кўрсатади. Гарчи бу компания кўрсатадиган хизматлар баҳоси бошқа компанияларникидан қимматроқ бўлса-да, унинг алоқа хизмати сифати анча яхши.\nМаълумотларга қараганда, “Buzton” компанияси Ўзбекистонда 1995 йилда иш бошлаган. Ўша вақтгача мамлакатда фақат давлат тасарруфидаги “Ўзбектелеком” алоқа хизмати кўрсатиш корхонаси мавжуд эди. “Buzton” Ўзбекистон-АҚШ қўшма корхонаси бўлиб, компаниянинг 43,5 фоиз акцияси “Ўзбектелеком”га қарашлидир.